ΚΑΝΟΝΙΣΜΟΣ ΛΕΙΤΟΥΡΓΙΑΣ 

ΔΗΜΟΤΙΚΟΥ ΣΥΜΒΟΥΛΙΟΥ

Το παρόν σχέδιο καταρτίσθηκε με βάση τις νέες διατάξεις του ΔΚΚ όπως αυτές αναλύονται λεπτομερέστερα στο υπό έκδοση βιβλίο του Πάνου Ζυγούρη με τίτλο «Ερμηνεία διατάξεων του Ν. 3463/2006 (ΦΕΚ Α΄ 114)».
Άρθρο 1

Όργανα διοίκησης του Δήμου είναι το Δημοτικό Συμβούλιο, η δημαρχιακή επιτροπή και ο Δήμαρχος.

Α) Γενικές Αρμοδιότητες

1. Το Δημοτικό Συμβούλιο έχει γενική αρμοδιότητα να αποφασίζει για κάθε θέμα που αφορά το δήμο και δεν ανήκει στις αρμοδιότητες της Δημαρχιακής Επιτροπής και του Δημάρχου που απαριθμούνται περιοριστικά στις διατάξεις των άρθρων 86 και 103 του ΔΚΚ αντίστοιχα. Πέραν των ανωτέρω είναι προφανές ότι το δημοτικό συμβούλιο διατηρεί το δικαίωμα να συζητεί και να δίνει κατευθύνσεις προς τα υπόλοιπα όργανα του δήμου επί θεμάτων γενικού ενδιαφέροντος, καθώς επίσης και επί θεμάτων που σχετίζονται γενικότερα με τη διοίκηση του δήμου, την οικονομική του πορεία  και την εν γένει λειτουργία των νομικών προσώπων δημοσίου δικαίου και των δημοτικών επιχειρήσεων. Στα πλαίσια της αρμοδιότητας αυτής μπορεί να ορίζει επιτροπές που προβλέπονται στον κανονισμό λειτουργίας  είτε ad hoc για την επεξεργασία και εισήγηση, οι οποίες έχουν διαπαραταξιακό χαρακτήρα και αποτελούνται από αιρετά μέλη είτε από μη αιρετά μέλη (πολίτες) που έχουν όμως ειδικές γνώσεις επί των προς επεξεργασία θεμάτων.
Β) Ειδικότερα

Το Δημοτικό Συμβούλιο :

1. Εκφράζει τις θέσεις του σε θέματα τοπικού ενδιαφέροντος και γνωμοδοτεί όποτε δημόσιες αρχές ή αρμόδια όργανα ζητούν τη γνώμη του.
2. Έχει γνωμοδοτικού ή αποφασιστικού χαρακτήρα αρμοδιότητες  σε θέματα ρυθμιστικών σχεδίων και προγραμμάτων προστασίας περιβάλλοντος, προγραμματισμού εφαρμογής ρυθμιστικών σχεδίων, οικιστικής οργάνωσης ανοικτών πόλεων, εφαρμογής Γενικού Πολεοδομικού Σχεδίου (Γ.Π.Σ.), πολεοδομικών μελετών, ανάπλασης περιοχών, πολεοδομικών επεμβάσεων, χρηματοδότησης προγραμμάτων ανάπλασης, ανασυγκρότησης υποβαθμισμένων περιοχών, πολεοδομικής αναμόρφωσης προβληματικών περιοχών, αποζημίωσης ρυμοτομουμένων, πολεοδομικών ρυθμίσεων, εισφοράς σε γη ή σε χρήμα, περιοχών ειδικά ρυθμιζόμενης πολεοδόμησης (Π.Ε.Ρ.ΠΟ.), έγκρισης πολεοδομικών μελετών και καθορισμού χρήσεων γης, χωροθέτησης κοιμητηρίων, κατά τις προβλέψεις του ν. 2508/1997 (ΦΕΚ 124 Α΄), όπως κάθε φορά ισχύει, και κέντρων αποτέφρωσης νεκρών.

3. Αποφασίζει στα πλαίσια των αρμοδιοτήτων του για όλες τις τοπικές υποθέσεις σύμφωνα με τις αρχές της εγγύτητας και της επικουρικότητας με στόχο την προστασία, την ανάπτυξη και τη συνεχή βελτίωση των συμφερόντων και της ποιότητας ζωής των κατοίκων του Δήμου σύμφωνα με το άρθρο 75 του ΔΚΚ πλην των αρμοδιοτήτων εξ αυτών που ανήκουν στο Δήμαρχο ή τη Δημαρχιακή Επιτροπή (ιδε παράρτημα ανάλυση άρθρου 75).

Το Δημοτικό Συμβούλιο επίσης:

4. Αποφασίζει για την ένωση του Δήμου με άλλο δήμο και τη δημιουργία νέου Δήμου με την αυξημένη πλειοψηφία των 3/5 των μελών του Συμβουλίου (άρθρο 3 ΔΚΚ)

5. Αποφασίζει για την προσάρτηση τοπικού διαμερίσματος και παρέχει τη συναίνεσή του αυτή για την προσάρτηση και με την απόλυτη πλειοψηφία του συνόλου των μελών, εφ’ όσον το τοπικό διαμέρισμα συνορεύει με το Δήμο (άρθρο 4 ΔΚΚ).

6. Αποφασίζει για τη μεταφορά της έδρας του Δήμου με πλειοψηφία των 2/3 του συνολικού αριθμού των μελών (άρθρο 6 παρ. 4 ΔΚΚ).

7. Παρέχει τη γνώμη του προς το ΓΓΠ για τη μεταφορά της έδρας του Δήμου εξαιτίας σεισμών, κατολισθήσεων ή άλλων φυσικών φαινομένων (άρθρο 6 παρ. 5 ΔΚΚ).

8. Προτείνει τη μετονομασία του Δήμου, τοπικών διαμερισμάτων και οικισμών προκειμένου να εκδοθεί σχετικό προεδρικό διάταγμα περί τούτου (άρθρο 7 παρ. 1 ΔΚΚ).

9. Αποφασίζει για την ονομασία των οικισμών που υπάρχουν ήδη ή που δημιουργούνται για πρώτη φορά και δεν έχουν απογραφεί ως αυτοτελείς εφ’ όσον δεν έχουν όνομα, ύστερα από σύμφωνη γνώμη του Συμβουλίου Τοπωνυμιών (άρθρο 7 παρ. 2 ΔΚΚ).

10. Αποφασίζει για την ονομασία συνοικιών, οδών και πλατειών ύστερα από εισήγηση του οικείου τοπικού συμβουλίου και σύμφωνη γνώμη της επιτροπής του άρθρου 8 ΔΚΚ.

11. Καθορίζει με απόφασή του το σήμα που μπορεί να κάνει χρήση ο Δήμος που αποτελεί δηλωτικό στοιχείο της ιδιαιτερότητας του χώρου και συνεκτίμηση των στοιχείων που σχετίζονται με την ιστορία, τη μυθολογία και τα τοπικά χαρακτηριστικά της περιοχής ύστερα από σύμφωνη γνώμη του Συμβουλίου Τοπωνυμιών (άρθρο 9 παρ. 2 ΔΚΚ).

12. Γνωμοδοτεί πριν την έκδοση Διοικητικών κανονιστικών πράξεων από τις κρατικές αρχές σε ζητήματα προστασίας του περιβάλλοντος, επί ρυθμιστικών ή χωροταξικών σχεδίων και στις περιπτώσεις που πρόκειται να ληφθούν αποφάσεις χωροθέτησης εγκαταστάσεων και λοιπών δραστηριοτήτων για πράξεις που αφορούν την περιφέρεια έως δέκα Δήμων.

13. Γνωμοδοτεί για πράξεις που αφορούν πολεοδομικά σχέδια στη διοικητική περιφέρεια των οποίων πρόκειται να ισχύσουν οι πράξεις αυτές.

14. Γνωμοδοτεί επί προγραμμάτων που καταρτίζουν κρατικά ή περιφερειακά όργανα και αφορούν την περιφερειακή ανάπτυξη, την χωροταξία και την προστασία του περιβάλλοντος. Οι ανωτέρω γνωμοδοτήσεις πρέπει να παρέχονται μέσα σε δύο (2) μήνες από τότε που ο Δήμος έλαβε το ερώτημα.

15. Λαμβάνει τις κανονιστικές αποφάσεις που ρυθμίζουν θέματα της αρμοδιότητας του Δήμου, στο πλαίσιο της κείμενης νομοθεσίας για α1. Για την προστασία του φυσικού, αρχιτεκτονικού και πολιτιστικού περιβάλλοντος, των θαλασσών από πηγές ξηράς και των υπόγειων και επίγειων υδάτινων αποθεμάτων από τη ρύπανση.

 α2. Για την προστασία της υγείας των κατοίκων από οχλούσες δραστηριότητες και ειδικότερα στις τουριστικές περιοχές κατά την τουριστική περίοδο.

 α3. Για την τήρηση της καθαριότητας σε κοινόχρηστους και ιδιωτικούς υπαίθριους χώρους της εδαφικής τους περιφέρειας και γενικότερα για τη διασφάλιση και αναβάθμιση της αισθητικής των πόλεων και των οικισμών, λαμβάνοντας υπόψη ιδιαίτερα τη διατήρηση και ανάδειξη των παραδοσιακών, ιστορικών και τουριστικών περιοχών.

 α4. Για τη ρύθμιση της κυκλοφορίας, των μονοδρομήσεων και κατευθύνσεων της κυκλοφορίας, τον προσδιορισμό και τη λειτουργία των χώρων στάθμευσης των οχημάτων, καθώς και για την τοποθέτηση και λειτουργία μετρητών ή εγκαταστάσεων ρύθμισης της στάθμευσης οχημάτων σε κοινόχρηστους χώρους.

 β) Καθορίζουν τον τρόπο εφαρμογής των αναγκαίων, κατά περίπτωση, μέτρων για την πρόληψη και αντιμετώπιση πυρκαγιών σε κοινόχρηστους χώρους και ιδιαίτερα στους χώρους διάθεσης των απορριμμάτων, λαμβάνοντας υπόψη τις σχετικές πυροσβεστικές διατάξεις.

 γ) Προσδιορίζουν τους όρους και τις ώρες λειτουργίας μουσικής σε καταστήματα που λειτουργούν στην πόλη, λαμβάνοντας υπόψη τις χρήσεις γης, τις ιδιαίτερες τοπικές συνθήκες και την προστασία των κατοίκων από την ηχορύπανση.

 δ) Καθορίζουν τους όρους και τις προϋποθέσεις:

 δ1. Για τη χρήση και λειτουργία των δημοτικών και κοινοτικών αγορών, των εμποροπανηγύρεων, παραδοσιακού ή μη χαρακτήρα, των ζωοπανηγύρεων, των χριστουγεννιάτικων αγορών και γενικά των υπαίθριων εμπορικών δραστηριοτήτων.

 δ2. Για τη χρήση των αλσών και των κήπων, των πλατειών, των παιδικών χαρών και των λοιπών κοινόχρηστων χώρων.

 δ3. Για τη χρήση και λειτουργία των συστημάτων ύδρευσης, άρδευσης και αποχέτευσης.

 δ4. Για τη λειτουργία των δημοτικών και κοινοτικών κατοικιών, των θερέτρων, των κατασκηνώσεων και τουριστικών εγκαταστάσεων.

 ε) Καθορίζουν τους χώρους λειτουργίας των λαϊκών αγορών, τις θέσεις που επιτρέπεται η άσκηση υπαίθριου στάσιμου εμπορίου και τους κοινόχρηστους, δημοτικούς ή κοινοτικούς χώρους, που επιτρέπεται να τοποθετηθούν τα μέσα προβολής υπαίθριας διαφήμισης.

 Μπορούν επίσης να καθορίζουν ειδικότερες προδιαγραφές και προϋποθέσεις κατασκευής και τοποθέτησης διαφημιστικών πλαισίων και επιγραφών σε επαγγελματικούς χώρους, ανάλογα με τις τοπικές ιδιαιτερότητες, λαμβάνοντας υπόψη τη φυσιογνωμία και την αισθητική του χώρου.

 στ) Προσδιορίζουν τους όρους και τις προϋποθέσεις για την εγκατάσταση και λειτουργία καταστημάτων, επιχειρήσεων και ψυχαγωγικών δραστηριοτήτων, για τη χορήγηση της άδειας των οποίων είναι αρμόδιοι, λαμβάνοντας υπόψη τις σχετικές διατάξεις για την προστασία του περιβάλλοντος, του αιγιαλού και της παραλίας, της δασικής νομοθεσίας, της νομοθεσίας για την πυροπροστασία, για τους αρχαιολογικούς και ιστορικούς τόπους, τις διατάξεις του γενικού πολεοδομικού σχεδίου, του οικοδομικού κανονισμού και τους γενικούς όρους που προβλέπονται από τις σχετικές υγειονομικές διατάξεις.

 Μπορούν, επίσης, πέραν των ανωτέρω, να προσδιορίζουν ειδικότερους όρους και προϋποθέσεις για την ίδρυση και εγκατάσταση των ανωτέρω επιχειρήσεων και δραστηριοτήτων σε περιοχές, που επηρεάζουν το φυσικό, πολιτιστικό και αρχιτεκτονικό περιβάλλον, την αισθητική φυσιογνωμία και τις εν γένει λειτουργίες των πόλεων και των οικισμών, εκτός των περιοχών, για τις οποίες έχουν προσδιορισθεί ειδικότεροι όροι χρήσεων γης.

 2.Οι αποφάσεις της ανωτέρω παραγράφου λαμβάνονται από τα δημοτικά ή κοινοτικά συμβούλια με την απόλυτη πλειοψηφία του συνόλου των μελών τους, το συντομότερο δυνατό διάστημα από την έναρξη της δημοτικής ή κοινοτικής περιόδου.

 Την έκδοση των τοπικών κανονιστικών αποφάσεων των Δήμων εισηγείται στο δημοτικό συμβούλιο η δημαρχιακή επιτροπή.

 Εάν η κανονιστική διάταξη αφορά αποκλειστικά την περιφέρεια ενός τοπικού διαμερίσματος ή οικισμού, η δημαρχιακή επιτροπή διαμορφώνει την εισήγησή της, μετά από γνώμη του οικείου τοπικού συμβουλίου.

 Για τη διαμόρφωση της εισήγησης, η δημαρχιακή επιτροπή λαμβάνει υπόψη τις παρατηρήσεις και τις προτάσεις των αρμόδιων κοινωνικών και επαγγελματικών φορέων και ομάδων πολιτών της περιφέρειας του Δήμου, με τους οποίους έρχεται σε διαβούλευση, καθώς και τυχόν ειδικές μελέτες που έχουν εκπονηθεί για την αντιμετώπιση των ανωτέρω ζητημάτων.

Ειδικά για τις τοπικές κανονιστικές αποφάσεις η παρ. 4 του άρθρου 79 προβλέπει ειδικό τρόπο δημοσίευσης που είναι ο κάτωθι:

α) δημοσίευση ολοκλήρου του κειμένου της απόφασης στον πίνακα δημοσιεύσεων που υπάρχει στο δημοτικό κατάστημα

β) Η δημοσίευση γίνεται τρεις (3) ημέρες μετά τη λήψη της απόφασης

γ) Για τη δημοσίευση αυτής συντάσσεται πρακτικό από υπάλληλο ενώπιον δύο(2) μαρτύρων οι οποίοι προσυπογράφουν το πρακτικό δημοσίευσης μαζί με τον υπάλληλο

δ) Η απόφαση αυτή σε περίληψη δημοσιεύεται σε μία ημερήσια ή εβδομαδιαία εφημερίδα

ε) Η απόφαση αυτή παραμένει συνεχώς εκτεθειμένη στο χώρο δημοσίευσης  

στ) Μπορεί να καταχωρείται και στην ιστοσελίδα του Δήμου (δυνητική προϋπόθεση)
16. Αποφασίζει για τον ορισμό του οργάνου που αποτελείται από υπαλλήλους ή αιρετούς ή στην περίπτωση που έχει συσταθεί Δημοτική Αστυνομία από μέλη αυτής και το οποίο καθίσταται αρμόδιο για τη σφράγιση και εκτέλεση όλων των διοικητικών πράξεων όλων των καταστημάτων υγειονομικού ενδιαφέροντος που λειτουργούν στα διοικητικά όρια του Δήμου (άρθρο 80 παρ. 7 ΔΚΚ ) με εξαίρεση των καταστημάτων που λειτουργούν εντός ξενοδοχείων, κυλικείων, εντός δημοτικών κτιρίων κλπ. 
17.  Καθορίζει με απόφασή του μέχρι 31 Δεκεμβρίου κάθε έτους τον ανώτατο αριθμό των αδειών, κατά κατηγορία επαγγελμάτων που πρόκειται να χορηγηθούν το επόμενο έτος και προσδιορίζει ισάριθμες θέσεις για την άσκηση των υπαιθρίων στάσιμων εμπορικών δραστηριοτήτων σύμφωνα με τους όρους που θέτουν οι Ν. 2323/1995 όπως τούτο αντικατεστάθη με το άρθρο 1 του Ν. 3377/2005 και χορηγεί ή ανακαλεί τις άδειες άσκησης υπαίθριου στάσιμου εμπορίου σύμφωνα με το άρθρο 1 του ως άνω νόμου. Επίσης με απόφαση του Δημοτικού Συμβουλίου χορηγούνται οι άδειες που αφορούν συμμετοχή σε χριστουγεννιάτικες εορτές ή με την ευκαιρία θρησκευτικών ή επετειακών εορτών και ισχύουν για συγκεκριμένη θέση και χώρο που προσδιορίζονται με την ίδια απόφαση, καθώς και σχετική απόφαση με την οποία καθορίζονται τα είδη που επιτρέπεται να πωλούνται στις εμποροπανηγύρεις και στις υπαίθριες χριστουγεννιάτικες εορτές σύμφωνα με όσα ορίζονται στο άρθρο 2 του Ν. 2323/1995 όπως τούτο αντικαταστάθηκε με το άρθρο 2 του Ν. 3377/2005.
18. Καθορίζει τα προϊόντα που πωλούνται ως παραδοσιακά είδη στα όρια της διοικητικής περιφέρειας του Δήμου  ύστερα από γνώμη των φορέων που αναφέρονται στην παρ. 7 άρθρου 1 του Ν. 3377/2005 ως ισχύει κάθε φορά  ή της επιτροπής της παρ. 8 του αυτού άρθρου ως ισχύει κάθε φορά επίσης.
19. Εκδίδει τις κανονιστικές αποφάσεις που αφορούν στη ρύθμιση της κυκλοφορίας, τον καθορισμό πεζοδρόμων, μονοδρομήσεων και κατευθύνσεων της κυκλοφορίας, τον προσδιορισμό και τη λειτουργία των χώρων στάθμευσης οχημάτων σε κοινόχρηστους χώρους ύστερα από προηγούμενη κατάρτιση σχετικών μελετών που έχουν εγκριθεί από τις τεχνικές υπηρεσίες του οικείου ΟΤΑ ή από τις τεχνικές υπηρεσίες Δήμων και Κοινοτήτων των Περιφερειών (άρθρο 82 παρ. 1 ΔΚΚ).

20. Αποφασίζει για την επιβολή κομίστρου το οποίο έχει ανταποδοτικό χαρακτήρα και καλύπτει αποκλειστικά λειτουργικές ανάγκες στην περίπτωση που ο Δήμος έχει αναπτύξει συγκοινωνιακό έργο κατ’ εφαρμογή του άρθρου 83 ΔΚΚ.

21. Αποφασίζει για τη συγκρότηση και λειτουργία των τοπικών συμβουλίων πρόληψης της παραβατικότητας κατ’ εφαρμογή του άρθρου 84 ΔΚΚ.

22. Αποφασίζει για τη συγκρότηση και λειτουργία δημοτικών γραφείων ενημέρωσης για την απασχόληση και προσδιορίζει τους όρους λειτουργίας τους, τη σύνθεση των μελών των γραφείων αυτών και τον τρόπο συνεργασίας τους με τα τοπικά γραφεία του ΟΑΕΔ, τα ΚΕΚ και τους άλλους αρμόδιους φορείς που λειτουργούν στην περιφέρεια του Δήμου σύμφωνα με τους όρους που θέτει το άρθρο 85 ΔΚΚ.

23.  Διαπιστώνει με απόφασή του στην περίπτωση όπου τα συμφέροντα του Δημάρχου συγκρούονται με τα συμφέροντα του Δήμου οπότε τα καθήκοντα του Δημάρχου ασκεί αντιδήμαρχος ή Σύμβουλος του επιτυχόντος συνδυασμού που ορίζεται από τούτο κατ΄ άρθρο 86 παρ. 3 ΔΚΚ. 

24. Αποφασίζει στην περίπτωση που ο Δήμαρχος έχει τεθεί σε αργία και ορίζει τον Αντιδήμαρχο που θα ασκεί τα καθήκοντα Δημάρχου όσο διαρκεί η αργία, μέσα σε προθεσμία πέντε (5) ημερών από τότε που ο Δήμαρχος τέθηκε σε αργία. Με την ίδια απόφαση ορίζεται, για την περίπτωση κωλύματος ή απουσίας του ανωτέρω ορισθέντος Αντιδημάρχου ποιος θα είναι αναπληρωτής του, που μπορεί να είναι άλλος Αντιδήμαρχος ή Δημοτικός σύμβουλος του επιτυχόντος συνδυασμού ( άρθρο 89 παρ. 2 ΔΚΚ).

25. Αποφασίζει, κατόπιν σχετικής εισήγησης της Δημαρχιακής επιτροπής, που γίνεται μετά από γνωμοδότηση δικηγόρου, για τον εξώδικο συμβιβασμό ή την κατάργηση δίκης που έχουν αντικείμενο μέχρι ποσού τριάντα χιλιάδων ευρω (30.000 ευρω) και επίσης, χωρίς την ανωτέρω εισήγηση της Δημαρχιακής επιτροπής, για τον εξώδικο συμβιβασμό ή την κατάργηση δίκης που έχουν αντικείμενο άνω των τριάντα χιλιάδων ευρω (30.000 ευρω). Προκειμένου για μισθολογικές απαιτήσεις κάθε μορφής, περιλαμβανομένων και των επιδομάτων, δεν είναι δυνατή η παραίτηση από την άσκηση ενδίκων μέσων, ο δικαστικός ή εξώδικος συμβιβασμός και η κατάργηση της δίκης (άρθρο 103 παρ. 3 ΔΚΚ).

26. Αποφασίζει για κάθε θέμα αρμοδιότητας της Δημαρχιακής επιτροπής που παραπέμπεται με απόφαση των μελών της, εφ’ όσον η Δημαρχιακή επιτροπή κρίνει ότι τούτο επιβάλλεται λόγω της σοβαρότητάς του (άρθρο 103 παρ. 5).

27. Αποφασίζει με την απόλυτη πλειοψηφία του συνόλου των μελών του ότι θα ασκήσει τούτο τις αρμοδιότητες της Δημαρχιακής Επιτροπής   εφ’ όσον με ειδικά αιτιολογημένη απόφασή του θα κριθεί ότι το υπό κρίση θέμα είναι ιδιαιτέρως σοβαρό (άρθρο 103 παρ. 4 ΔΚΚ).

28. Αποφασίζει για την υποβολή δήλωσης παραίτησης από ασκηθείσα αίτηση αναίρεσης, πράγμα που συνεπάγεται κατάργηση δίκης, εφ’ όσον το αντικείμενο δυνάμενο να αποτιμηθεί σε χρήμα υπερβαίνει τις τριάντα χιλιάδες ευρω (30.000 ευρω) (άρθρο 103 παρ. 2 ΔΚΚ).

29. Αποφασίζει με την απόλυτη πλειοψηφία του συνόλου των μελών του, ποιες αρμοδιότητες μεταβιβάζει στο Συμβούλιο Δημοτικών Διαμερισμάτων για Δήμους όπου λειτουργούν Δημοτικά Διαμερίσματα (άρθρο 120 παρ. 1 ΔΚΚ) ή αποφασίζει στην αρχή κάθε δημοτικής περιόδου για Δήμους που έχουν τοπικά διαμερίσματα με αυξημένη πλειοψηφία των 3/5 του συνόλου των μελών του ποιες αρμοδιότητες ανατίθενται στα τοπικά συμβούλια διαμερισμάτων κατ’ άρθρο 129 παρ. 2 ΔΚΚ.
30. Αποφασίζει για την ψήφιση του προϋπολογισμού του Δήμου μέχρι το τέλος Νοεμβρίου σε ειδική για το σκοπό αυτό συνεδρίαση πλην του έτους που ακολουθεί αυτό της διενέργειας των εκλογών, όπου η προθεσμία ψήφισης του προϋπολογισμού μπορεί να παραταθεί μέχρι 28 Φεβρουαρίου του έτους που αφορά ο προϋπολογισμός (άρθρο 159 παρ. 1 ΔΚΚ).

31. Γνωμοδοτεί το αργότερο μέσα σε είκοσι (20) ημέρες από την ψήφιση του προϋπολογισμού και πάντως όχι πέραν της τριακοστής πρώτης Δεκεμβρίου, για τους προϋπολογισμούς των ιδρυμάτων και ΝΠΔΔ του Δήμου (άρθρο 159 παρ. 1 ΔΚΚ). Στην περίπτωση που το Δημοτικό Συμβούλιο δεν συντάξει και ψηφίσει τον προϋπολογισμό όπως ανωτέρω ορίζεται, συνέρχεται αυτοδίκαια εκ νέου τη δεύτερη Κυριακή του Δεκεμβρίου του ίδιου έτους και προχωρεί στη σύνταξη και ψήφιση του προϋπολογισμού η οποία θα πρέπει να ολοκληρωθεί ως το τέλος του έτους. Σε περίπτωση μη συμμόρφωσης οι υπαίτιοι υπέχουν αστική και πειθαρχική ευθύνη για σοβαρή παράβαση καθήκοντος. 

32.  Αποφασίζει για τη μεταφορά πιστώσεων με ειδική απόφαση και επισήμανση των κεφαλαίων και άρθρων όπου αυξάνονται οι πιστώσεις και μεταφέρονται τα αναλαμβανόμενα ποσά ή και καθορίζονται το νέα κεφάλαια και άρθρα τα οποία δημιουργούνται οσάκις πρόκειται περί απροόπτου δαπάνης (άρθρο 1 ΝΔ 777/1957).

33. Αποφασίζει για την αναμόρφωση του προϋπολογισμού, εφ’ όσον ο ΓΓΠ διαπιστώσει ότι δεν έχουν εγγραφεί σ’ αυτόν οι υποχρεωτικές δαπάνες ή έσοδα που επιβάλλονται υποχρεωτικά από το νόμο κατ’ άρθρο 162 παρ. 2 ΔΚΚ.

34. Αποφασίζει για την έγκριση του απολογισμού ή και του ισολογισμού και διατυπώνει της παρατηρήσεις του γι’ αυτόν σε ειδική συνεδρίαση και εντός προθεσμίας δύο (2) μηνών αφ’ ότου παρέλαβε τον απολογισμό ή ισολογισμό και την έκθεση της Δημαρχιακής Επιτροπής κατ’ άρθρο 163 παρ. 4 ΔΚΚ.

35. Αποφασίζει για τον Οργανισμό Εσωτερικής Υπηρεσίας του Δήμου και εκφράζει τη σύμφωνη γνώμη για την κατάρτιση ή τροποποίηση του οργανισμού εσωτερικής υπηρεσίας των νομικών προσώπων δημοσίου δικαίου και ιδρυμάτων, με την ίδια διαδικασία αποφασίζεται η τροποποίηση του οργανισμού εσωτερικής υπηρεσίας. Δεν επιτρέπεται η τροποποίηση του οργανισμού κατά το τελευταίο εξάμηνο της δημοτικής περιόδου με εξαίρεση την περίπτωση ανάθεσης ή μεταβίβασης νέων αρμοδιοτήτων και σε συμμόρφωση με τελεσίδικη δικαστική απόφαση κατ’ άρθρο 10 του Κώδικα Κατάστασης Δημοτικών και Κοινοτικών Υπαλλήλων.

36. Αποφασίζει για την παροχή διευκολύνσεων σε οφειλέτες του Δήμου και παρέχει διευκολύνσεις τμηματικής καταβολής κατ’ αναλογία προς τη σχετική νομοθεσία που ισχύει για τους οφειλέτες του Δημοσίου και σύμφωνα με τις διατάξεις των άρθρων 14 του Ν. 2648/1998 και άρθρο 170 παρ. 1 ΔΚΚ.

37. Αποφασίζει για την έντοκη κατάθεση των εσόδων του Δήμου σε λογαριασμό όψεως ή προθεσμιακό και σε πιστωτικό ίδρυμα που καθορίζεται από το ίδιο Δημοτικό Συμβούλιο, πλην των μετρητών που πρέπει να τηρεί στο ταμείο του ο Δημοτικός ταμίας (άρθρο 171 παρ. 2 ΔΚΚ).

38. Αποφασίζει για τη διαγραφή των χρεών στις περιπτώσεις που ορίζει η παρ. 1 του άρθρου 174 ΔΚΚ και επίσης για την απαλλαγή των οφειλετών από προσαυξήσεις εκπρόθεσμης καταβολής όπως τούτο ορίζεται στην παρ. 3 του άρθρου 174 ΔΚΚ.

39.  Αποφασίζει για τη συνομολόγηση δανείων με το κράτος, με αναγνωρισμένα πιστωτικά ιδρύματα ή χρηματοπιστωτικούς οργανισμούς της Ελλάδος ή του εξωτερικού , αποκλειστικά για την πραγματοποίηση σκοπών της αρμοδιότητας του Δήμου ή της δράσης του συμπεριλαμβανομένης και της αποπληρωμής ληξιπρόθεσμων χρεών σύμφωνα με τους όρους και προϋποθέσεις του άρθρου 176 ΔΚΚ. Επίσης αποφασίζει για το άνοιγμα βραχυπρόθεσμων πιστώσεων αλληλόχρεων λογαριασμών, σύμβασης δημιουργίας χρεωστικού υπολοίπου σε λογαριασμούς καταθέσεων και σύναψη ομολογιακών δανείων σύμφωνα με τα οριζόμενα στις παρ. 7 και 8 του άρθρου 176 ΔΚΚ.

40. Αποφασίζει για τη δωρεά δημοτικών ακινήτων ύστερα από ειδική αιτιολογημένη απόφαση που λαμβάνεται με την πλειοψηφία 2/3 του αριθμού των μελών του για την εκπλήρωση σπουδαίου κοινωφελούς σκοπού που συνδέεται με την προαγωγή των τοπικών συμφερόντων και την εξυπηρέτηση των κατοίκων της περιοχής (άρθρο 184 παρ. 1 ΔΚΚ).

41. α) Αποφασίζει για την παραχώρηση κατά χρήση λόγω δωρεάς δημοτικού ακινήτου στο Δημόσιο ή σε ΝΠΔΔ για την αντιμετώπιση έκτακτης και επείγουσας ανάγκης. Η παραχώρηση ανακαλείται με όμοια απόφαση εφ’ όσον οι λόγοι που την είχαν υπαγορεύσει έχουν εκλείψει (άρθρο 185 παρ. 1 ΔΚΚ).

β) Επίσης με σχετική απόφασή του αποφασίζει για την παραχώρηση δωρεάν χρήσης ακινήτων σε άλλα νομικά πρόσωπα που ασκούν αποκλειστική και μόνο κοινωφελή δραστηριότητα ή προάγει τα τοπικά συμφέροντα.
γ) Τέλος αποφασίζει για την παραχώρηση κατά πλήρη κυριότητα δημοτικού ακινήτου σε αθίγγανους και ομογενείς που εγκαθίστανται στην Ελλάδα και έχουν ενταχθεί σε κρατικά προγράμματα στεγαστικής αποκατάστασης ή σε προγράμματα που χρηματοδοτούνται από το κράτος (άρθρο 185 παρ. 3 ΔΚΚ).
42.  Αποφασίζει με ειδικά αιτιολογημένη απόφαση που λαμβάνει με την απόλυτη πλειοψηφία του συνόλου των μελών του, την απ’ ευθείας και χωρίς δημοπρασία εκποίηση ακινήτων στο δημόσιο ή σε άλλους ΟΤΑ, σε επιχειρήσεις των ΟΤΑ, σε ΝΠΔΔ και σε οργανισμούς και επιχειρήσεις κοινής ωφέλειας για την εκτέλεση έργων του προγράμματός τους κατ’ άρθρο 186 ΔΚΚ καθώς και για την εκποίηση με δημοπρασία σύμφωνα με την παρ. 3 του άρθρου 186 ΔΚΚ.

43. Αποφασίζει με την απόλυτη πλειοψηφία του συνόλου των μελών του την εκποίηση απ’ ευθείας οικοπέδων του Δήμου σε άστεγους και οικονομικά αδύνατους δημότες κατά προτίμηση σε εκείνους που κατοικούν  στο Δήμο σύμφωνα με τα οριζόμενα στο άρθρο 187 ΔΚΚ.

44. Αποφασίζει για την παραχώρηση χωρίς δημοπρασία και χρονικό περιορισμό, εκτάσεων σε γεωργούς δημότες κατοίκους για αυτοκαλλιέργεια ή χρήση σύμφωνα με τους ορισμούς του άρθρου 189 ΔΚΚ.

45. Αποφασίζει για την ανταλλαγή του ακινήτου χωρίς δημοπρασία με σύμβαση που γίνεται με τις διατάξεις των άρθρων 513, 573 και 1033 ΑΚ και με την οποία συμφωνείται η μεταβίβαση κυριότητας δημοτικού ακινήτου σε φυσικό ή νομικό πρόσωπο και αντίστοιχα η μεταβίβαση από φυσικό ή νομικό πρόσωπο προς το Δήμο άλλου ακινήτου ίσης αξίας (άρθρο 190 ΔΚΚ).
46.  Αποφασίζει για την αγορά ακινήτου σύμφωνα με τους ορισμούς του άρθρου 186 που εφαρμόζεται ανάλογα. Επίσης αν ήθελε κριθεί ότι μόνο ένα ακίνητο είναι κατάλληλο για δημοτικό ακίνητο το ακίνητο μπορεί να αγορασθεί απ’ ευθείας με την ειδική πλειοψηφία των 2/3 των μελών του (άρθρο 191 ΔΚΚ).

47. Αποφασίζει για την εκμίσθωση ακινήτων του Δήμου με δημοπρασία κατά τους ορισμούς του άρθρου 192 ΔΚΚ ή και χωρίς δημοπρασία (παρ. 2 άρθρου 192) ή απ’ ευθείας εκμίσθωση δημοτικού ακινήτου (παρ. 3) ή απ’ ευθείας εκμίσθωση του δικαιώματος εκμεταλλεύσεως λατομείων αδρανών υλικών σε συνεταιρισμούς (παρ. 6) ή η εκμίσθωση με μειωμένο μίσθωμα (παρ. 8).

48. Αποφασίζει για την εκμίσθωση αιγιαλού και παραλίας για την τοποθέτηση ξαπλωστρών και ομπρελών που έχει παραχωρηθεί στο Δήμο κατά παραχώρηση από το Δημόσιο, πλην η περαιτέρω παραχώρηση από το Δήμο γίνεται με δημοπρασία ενώπιον της Δημαρχιακής επιτροπής σύμφωνα με τις σχετικές περί εκμισθώσεως δημοτικών ακινήτων διατάξεις.

49. Αποφασίζει για τη σύναψη συμβάσεων χρηματοδοτικής μισθώσεως που έχει ως αντικείμενο πράγματα κινητά ή ακίνητα σύμφωνα με τους ορισμούς του άρθρου 193 ΔΚΚ εν συνδυασμώ με το Ν. 1665/1986 όπως ισχύει.

50. Αποφασίζει για τη μίσθωση ακινήτων από το Δήμο που γίνεται με δημοπρασία ή με απ’ ευθείας μίσθωση κατόπιν ειδικά αιτιολογημένης αποφάσεως του Συμβουλίου και με την απόλυτη πλειοψηφία του συνόλου των μελών του (άρθρο 194 ΔΚΚ).

51. Αποφασίζει για την εκμετάλλευση δασικών εκτάσεων που ανήκουν στην ιδιοκτησία του Δήμου ή την καλλιέργεια τούτων υπό τους όρους που προβλέπει το ΠΔ του άρθρου 201 του ΔΚΚ «περί δημοπρασιών» ή για την εκμίσθωση της εκμετάλλευσης τούτων, χωρίς δημοπρασία, όταν πρόκειται για δασικούς συνεταιρισμούς των οποίων όλα τα μέλη είναι κάτοικοι του Δήμου, στην περίπτωση αυτή το διάστημα της μίσθωσης δεν μπορεί να είναι μεγαλύτερο των τριών (3) ετών.

52. Αποφασίζει για το δικαίωμα βοσκής εντός βοσκησίμων τόπων και την καταβολή  του ετησίου δικαιώματος με βάση τη διάταξη του άρθρου 1 του Ν. 1080/1980 ως ισχύει.

53. Αποφασίζει για την άσκηση της διαχείρισης και εκμετάλλευσης ακινήτων που ανήκουν εξ αδιαιρέτου σε περισσότερους δήμους και την κατακύρωση του αποτελέσματος της δημοπρασίας με την οποία εκποιούνται ή εκμισθώνονται τέτοια ακίνητα σύμφωνα με τους ορισμούς του άρθρου 198 ΔΚΚ.

54. Αποφασίζει για την εκποίηση των κινητών πραγμάτων του Δήμου με δημοπρασία ή πρόχειρη τέτοια για πράγματα αξίας έως χίλια (1000) ευρω ή και χωρίς δημοπρασία εκποίησή τους προς το Δημόσιο, άλλους ΟΤΑ, επιχειρήσεις ΟΤΑ, ΝΠΔΔ, οργανισμούς και επιχειρήσεις κοινής ωφέλειας με την απόλυτη πλειοψηφία του συνόλου των μελών και για κάλυψη των αναγκών της (άρθρο 199 παρ. 1 ΔΚΚ).

55. Αποφασίζει για τη μίσθωση κινητών πραγμάτων από το Δήμο με την ίδια διαδικασία που αναφέρεται ανωτέρω και για την εκμίσθωση.

56. Αποφασίζει για τη δωρεά κινητών πραγμάτων, πλην χρηματικών παροχών, με απόφαση της απολύτου πλειοψηφίας του συνόλου των μελών του, προς το Δημόσιο, ΟΤΑ, επιχειρήσεις ΟΤΑ, ΝΠΔΔ και οργανισμούς και επιχειρήσεις κοινής ωφέλειας για την εκπλήρωση σκοπού που συνδέεται με την προαγωγή των τοπικών συμφερόντων ή την άμεση εξυπηρέτηση των κατοίκων της περιοχής (άρθρο 199 παρ. 4 ).

57. Αποφασίζει για  την καταστροφή αντικειμένων που δεν έχουν καμία αξία, ύστερα από γνώμη της επιτροπής που ορίζεται από το Συμβούλιο και αποτελείται από τρεις (3) Συμβούλους, ο ένας εκ των οποίων προέρχεται από τη  μειοψηφία.
58. Αποφασίζει για την παροχή χρηματικών επιχορηγήσεων σε ΝΠΔΔ, περιλαμβανομένων και των εκκλησιαστικών, σε αθλητικούς πολιτιστικούς συλλόγους που έχουν την έδρα τους στο Δήμο, σε τοπικά παραρτήματα οργανώσεων πανελλήνιας δράσης που αναπτύσσουν κοινωνική και πολιτιστική δραστηριότητα καθώς και σε πρωτοβάθμιες συνδικαλιστικές οργανώσεις εργαζομένων του οικείου δήμου για την πραγματοποίηση κοινωνικών και πολιτιστικών εκδηλώσεων, και μέχρι του ποσού που δεν υπερβαίνει το 1,5% των τακτικών εσόδων (άρθρο 202 παρ.1 ΔΚΚ).

59. Αποφασίζει σε εξαιρετικές περιπτώσεις την χορήγηση ειδών διαβίωσης και περίθαλψης σε οικονομικά αδύνατους κατοίκους και πολύτεκνους και μόνον για την αντιμετώπιση έκτακτης και σοβαρής ανάγκης (άρθρο 202 παρ. 2 ΔΚΚ).

60. Αποφασίζει με την απόλυτη πλειοψηφία του συνόλου των μελών του για τη μείωση δημοτικών φόρων ή τελών μέχρι 50% ή την απαλλαγή από αυτούς για τους απόρους, άτομα με αναπηρίες και πολύτεκνους όπως η ιδιότητά τους οριοθετείται αντίστοιχα από την κείμενη νομοθεσία (άρθρο 202 παρ. 3).

61. Αποφασίζει την εκπόνηση και κατάρτιση του επιχειρησιακού προγράμματος που καλύπτει το σύνολο δράσεων τοπικής ανάπτυξης του δήμου καθώς και οργάνωσης των υπηρεσιών τους συμπεριλαμβανομένων όλων των δράσεων των δημοτικών κοινωφελών επιχειρήσεων, των δημοτικών ανωνύμων εταιρειών, των ΝΠΔΔ του δήμου και των ιδρυμάτων του (άρθρο 204 ΔΚΚ) καθώς επίσης για την αναθεώρηση τούτου κάθε διετία (άρθρο 205 ΔΚΚ).

62. Αποφασίζει για το ετήσιο τεχνικό πρόγραμμα του Δήμου, δύο (2) τουλάχιστον μήνες πριν την έναρξη του οικονομικού έτους ή την τροποποίηση του ετήσιου τεχνικού προγράμματος με αιτιολογημένη απόφαση που συνήθως είναι η επίκληση λόγων προφανούς εννόμου συμφέροντος ή λόγων που ανάγονται σε έκτακτες ή απρόοπτες ανάγκες (άρθρο 208 ΔΚΚ).

63. Αποφασίζει για την εκτέλεση των έργων και τον τρόπο εκτέλεσής τους (διαγωνισμός, επ’ ευθείας ανάθεση) σύμφωνα με όσα ορίζονται ειδικότερα στις σχετικές διατάξεις. 

64. Αποφασίζει για την εκτέλεση έργων με αυτεπιστασία ύστερα από σύμφωνη εισήγηση του Δημάρχου, χωρίς να απαιτείται απόφαση της διευθύνουσας ή επιβλέπουσας υπηρεσίας (άρθρο 11 ΠΔ/τος 171/1987 ως ισχύει).

65. Αποφασίζει για την απ’ ευθείας ανάθεση προμηθειών του Δήμου εφ’ όσον συντρέχει μια από τις περιπτώσεις της παρ. 3 γ του άρθρου 3 του ΕΚΠΟΤΑ.

66. Αποφασίζει για την κήρυξη αναγκαστικής απαλλοτρίωσης υπέρ του Δήμου ή τη σύσταση δουλείας σε αστικά ή αγροτικά ακίνητα για λόγους δημόσιας ωφέλειας σύμφωνα με τους όρους που θέτει το άρθρο 211 και 212 ΔΚΚ με την απόλυτη πλειοψηφία του συνόλου των μελών του.

67. Αποφασίζει και λαμβάνει μέτρα προώθησης της λαϊκής συμμετοχής στις υποθέσεις του Δήμου που στοχεύουν στην ευαισθητοποίηση και οργάνωση των δημοτών και κατοίκων για την έρευνα, εντοπισμό και καταγραφή τοπικών προβλημάτων στα όρια του Δήμου (παρ. 1 άρθρο 214 ΔΚΚ).

68. Αποφασίζει για τη λήψη συγκεκριμένων μέτρων που διασφαλίζουν το δικαίωμα πρόσβασης όλων των δημοτών και κατοίκων στη χρήση των υπηρεσιών, στη διαρκή πληροφόρησή τους και στη διαρκή διαφάνεια της δράσης του Δήμου και στην ενδυνάμωση της κοινωνικής συνοχής (ιδε ειδικότερους ορισμούς της παρ. 3 του άρθρου 214 ΔΚΚ).

69. Αποφασίζει επί των προτάσεων των δημοτών και των κατοίκων εφ’ όσον αυτές φέρουν υπογραφές τουλάχιστον είκοσι πέντε (25) ατόμων (παρ. 3 άρθρο 215 ΔΚΚ).

70. Αποφασίζει για τη διενέργεια τοπικού δημοψηφίσματος με την ειδική πλειοψηφία των 2/3 του συνόλου των μελών του και προσδιορίζει το ερώτημα που πρέπει να τεθεί σε ψηφοφορία και την ημερομηνία διεξαγωγής του σύμφωνα με τους ορισμούς του άρθρου 216 ΔΚΚ.

71. Αποφασίζει για τον απολογισμό των πεπραγμένων της δημοτικής αρχής σε ειδική δημόσια συνεδρίαση μέχρι τέλος Ιουνίου (άρθρο 217 ΔΚΚ).

72. Αποφασίζει για την αδελφοποίηση του Δήμου με άλλους δήμους ξένων χωρών με στόχο την προαγωγή των οικονομικών, πολιτιστικών, μορφωτικών και κοινωνικών σχέσεων καθώς επίσης και τη δημιουργία δικτύων πόλεων με άλλους δήμους της χώρας (άρθρο 220 ΔΚΚ).

73. Αποφασίζει για την έγκριση των συμβάσεων διαδημοτικής συνεργασίας του άρθρου 222 ΔΚΚ.

74. Αποφασίζει για τις συμβάσεις συνεργασίας με άλλους ΟΤΑ, συνδέσμους ΝΑ και ΝΠΔΔ της τοπικής αυτοδιοίκησης πρώτου και δεύτερου βαθμού ή την ανάθεση με τη διενέργεια διαγωνισμού της αξιοποίησης της ακίνητης περιουσίας σύμφωνα με τους όρους και προϋποθέσεις του άρθρου 223 ΔΚΚ.

75. Αποφασίζει για την εκτέλεση έργων και παροχής υπηρεσιών δια συμβάσεων με νομικά πρόσωπα ιδιωτικού τομέα σύμφωνα με τους όρους και τις διαδικασίες του Ν. 3389/2005 όπως κάθε φορά ισχύει (ΣΔΙΤ).

76. Αποφασίζει και εγκρίνει τις προγραμματικές συμβάσεις που συνάπτει ο Δήμος με τους φορείς που διαλαμβάνει το άρθρο 225 ΔΚΚ σύμφωνα με τους ειδικότερους όρους που ορίζει το άρθρο αυτό.
77. Αποφασίζει για την ίδρυση Δημοτικού ιδρύματος (άρθρο 226 ΔΚΚ) και την εκλογή των μελών του ΔΣ του ιδρύματος σύμφωνα με το άρθρο 229 ΔΚΚ.

78. Αποφασίζει για την έγκριση του κανονισμού λειτουργίας των ιδρυμάτων (άρθρο 234 παρ. 2 ΔΚΚ), έγκριση αποφάσεων του ΔΣ του Ιδρύματος καθώς και για τα θέματα που αφορούν στον προϋπολογισμό, απολογισμό, εκποίηση ή ανταλλαγή ακινήτων ή την επιβάρυνση με εμπράγματο δικαίωμα, αποδοχή κληρονομιών και δωρεών που περιέχουν όρο ή κληροδοσιών καθώς και συνομολόγηση δανείων των ιδρυμάτων (άρθρο 334 παρ. 3 ΔΚΚ).

79. Αποφασίζει για τη σύσταση νομικών προσώπων δημοσίου δικαίου του Δήμου ορίζοντας με την απόφαση το όνομα, το σκοπό, την περιουσία και τους πόρους (άρθρο 239 ΔΚΚ) καθώς και τον ορισμό των μελών του διοικητικού συμβουλίου (άρθρο 240 ΔΚΚ) και για την έγκριση των κανονισμών λειτουργίας (άρθρο 240 παρ. 2).

80. Αποφασίζει για τη συγχώνευση ΝΠΔΔ σε ένα νομικό πρόσωπο ή τη συγχώνευσή τους με δημοτικό ίδρυμα (άρθρο 241 ΔΚΚ).

81. Αποφασίζει για την καταβολή εξόδων παράστασης στον πρόεδρο και τον αντιπρόεδρο του νομικού προσώπου εφ’ όσον ο οικονομικός απολογισμός του προηγούμενου έτους υπερβαίνει τις τριακόσιες χιλιάδες (300.000) ευρω καθώς και για την καταβολή αποζημίωσης στον πρόεδρο και τα μέλη του ΔΣ, για κάθε συνεδρίαση έως και τρεις (3) συνεδριάσεις το μήνα (άρθρο 242 ΔΚΚ).

82. Συγκροτεί τις σχολικές επιτροπές για τη στήριξη της διοικητικής λειτουργίας των σχολικών μονάδων (άρθρο 243 ΔΚΚ).

83. Συγκροτεί δημοτικά νομικά πρόσωπα «Λιμενικά ταμεία» σύμφωνα με τις διατάξεις του άρθρου 28 του ν. 2738/1999 και ορίζει τα μέλη του ΔΣ αυτών σύμφωνα με τους ορισμούς του άρθρου 244 ΔΚΚ καθώς και τον πρόεδρο του ΔΣ και τα μη αιρετά μέλη που μετέχουν στο ΔΣ.

84. Αποφασίζει για τη σύσταση συνδέσμου με την απόλυτη πλειοψηφία του συνόλου των μελών του, την παράταση λειτουργίας του συνδέσμου (άρθρο 245 ΔΚΚ).

85. Εκλέγει αντιπροσώπους του δήμου για το ΔΣ του Συνδέσμου σύμφωνα με τους ορισμούς του άρθρου 246 ΔΚΚ και αποφασίζει για τη λύση του συνδέσμου εφ’ όσον τα 2/3 των μελών του Δημοτικού Συμβουλίου που μετέχουν στο σύνδεσμο αποφανθούν περί αυτού (άρθρο 250 ΔΚΚ).

86. Αποφασίζει για τη σύσταση δημοτικών ή κοινωφελών επιχειρήσεων, ανωνύμων εταιρειών ή επιχειρήσεων ειδικού σκοπού με την απόλυτη πλειοψηφία του συνόλου των μελών του ύστερα από εκπόνηση σχετικής οικονομοτεχνικής μελέτης σύμφωνα με τους ορισμούς των άρθρων 252-253 ΔΚΚ.

87. Αποφασίζει για τον ορισμό των μελών των ΔΣ των επιχειρήσεων  κάθε μορφής μεταξύ των μελών των αιρετών ή και δημοτών ή κατοίκων του (άρθρο 255 ΔΚΚ).

88. Εγκρίνει τις αποφάσεις του ΔΣ της επιχείρησης εφ’ όσον αυτές αφορούν:

α) Την ψήφιση του προϋπολογισμού, του ισολογισμού και της έκθεσης πεπραγμένων.
 β) Την αγορά ή εκποίηση ακινήτων ή την επιβάρυνση αυτών με εμπράγματο δικαίωμα.

 γ) Τη διάθεση των καθαρών κερδών ή τη διενέργεια επενδύσεων.

 δ) Την αύξηση του κεφαλαίου της επιχείρησης.

 ε) Τη συγχώνευση ή τη λύση της επιχείρησης.

 στ) Τη σύναψη δανείων και

 ζ) Την έγκριση των κανονισμών του επομένου άρθρου.

 2. Για τη νόμιμη λήψη ή έγκριση των ανωτέρω αποφάσεων απαιτείται η  πλειοψηφία του συνόλου των μελών του αντίστοιχου συμβουλίου.

 3. Η έγκριση παρέχεται μέσα σε ένα (1) μήνα από τότε που κοινοποιήθηκε η απόφαση στο δημοτικό ή κοινοτικό συμβούλιο. Αν περάσει άπρακτη η προθεσμία αυτή, θεωρείται ότι η απόφαση του διοικητικού συμβουλίου έχει εγκριθεί.

89. Αποφασίζει για τη χρηματοδότηση των κοινωφελών επιχειρήσεων με την απόλυτη πλειοψηφία του συνόλου των μελών του και υπό την προϋπόθεση καταθέσεως διετούς προγράμματος δράσης σύμφωνα με τα ειδικότερα οριζόμενα στο άρθρο 259 ΔΚΚ.

90. Επιλέγει και διορίζει δύο (2) ελεγκτές στην αρχή κάθε οικονομικού έτους οι οποίοι διενεργούν τον τακτικό διαχειριστικό έλεγχο των επιχειρήσεων (άρθρο 261 ΔΚΚ).

91. Αποφασίζει για τη συγχώνευση δύο ή περισσοτέρων κοινωφελών επιχειρήσεων του Δήμου με την απόλυτη πλειοψηφία του συνόλου των μελών (άρθρο 263 ΔΚΚ).

92. Αποφασίζει για την απ’ ευθείας ανάθεση σε κοινωφελείς επιχειρήσεις, αναπτυξιακές ΑΕ του Δήμου ή σε επιχειρήσεις ειδικού σκοπού παροχής υπηρεσιών που συνδέονται με το αντικείμενο δράσης τους ή είναι συναφείς μέχρι του ποσού των σαράντα πέντε χιλιάδων (45.000) ευρω και υπό την προϋπόθεση ότι οι υπηρεσίες θα παρασχεθούν από τις ίδιες τις επιχειρήσεις. Η συνολική αξία των αναθέσεων δεν μπορεί να υπερβαίνει τις εκατόν πενήντα χιλιάδες (150.000) ευρω.

93. Αποφασίζει για την εξώδικη ή δικαστική αντιμετώπιση νομικών ζητημάτων τα οποία έχουν ιδιαίτερη σημασία ή σπουδαιότητα και απαιτούν εξειδικευμένη νομική γνώση ή εμπειρία, για την αμοιβή του δικηγόρου κατά παρέκκλιση των διατάξεων της παρ. 1 του άρθρου 281 με την αυξημένη πλειοψηφία των 2/3 του συνόλου των μελών.

94. Αποφασίζει για την ασφάλιση των περιουσιακών στοιχείων του Δήμου και την αστική ευθύνη σύμφωνα με το άρθρο 286 ΔΚΚ.
95. Αποφασίζει για τη συγκρότηση Επιτροπής Διαγωνισμού (άρθρο 46 ΕΚΠΟΤΑ).
Άρθρο 3
Εκλογή Προεδρείου

1. Στον πρώτο και στον τρίτο χρόνο της δημοτικής περιόδου, την πρώτη Κυριακή του Ιανουαρίου, το δημοτικό συμβούλιο συνέρχεται, ύστερα από πρόσκληση του συμβούλου του επιτυχόντος συνδυασμού που έχει εκλεγεί με τις περισσότερες ψήφους και σε περίπτωση ισοψηφίας, εκείνου, που είναι γραμμένος πρώτος κατά σειρά στην απόφαση του δικαστηρίου. 
Στη συνεδρίαση αυτή, που προεδρεύει ο σύμβουλος που συγκάλεσε το συμβούλιο, εκλέγεται χωριστά και με φανερή ψηφοφορία, ο Πρόεδρος, ο Αντιπρόεδρος και ο Γραμματέας του δημοτικού συμβουλίου. 

Ο Πρόεδρος και ο Γραμματέας προτείνονται από τον πλειοψηφήσαντα συνδυασμό και ο Αντιπρόεδρος από το σύνολο της μειοψηφίας. Ο σύμβουλος που προεδρεύει αναθέτει τα καθήκοντα του ειδικού γραμματέα του συμβουλίου σε έναν από τους υπαλλήλους του Δήμου. 

Για την εκλογή του Προεδρείου του δημοτικού συμβουλίου ακολουθείται η περιγραφόμενη στις παρ. 1 , 2 και 3 του άρθρου 92 του Δ.Κ.Κ. (ν. 3463/2006) διαδικασία, όπως η εκάστοτε σχετική εγκύκλιος του υπουργείου. 

Επισημαίνεται, ότι η εκλογή του Προεδρείου γίνεται σε δύο διακριτές φάσεις στην ίδια συνεδρίαση και αφού διαπιστωθεί από τον Πρόεδρο η προβλεπόμενη, από την παρ. 2 του άρθρου 96 του Δ.Κ.Κ., απαρτία. 

Κατά τη πρώτη φάση αναδεικνύονται οι υποψήφιοι της πλειοψηφίας και μειοψηφίας για τα αξιώματα. Οι σύμβουλοι της πλειοψηφίας αναδεικνύουν με το είδος της ψηφοφορίας που θα επιλέξουν (μυστική ή φανερή) από έναν μόνο υποψήφιο για τα αξιώματα του Προέδρου και του Γραμματέα και το σύνολο των συμβούλων της μειοψηφίας αναδεικνύουν, κατά τον ίδιο τρόπο, έναν μόνο υποψήφιο για το αξίωμα του Αντιπροέδρου. 

Στη δεύτερη φάση, το σύνολο των μελών του δημοτικού συμβουλίου εκλέγει με χωριστή για κάθε αξίωμα φανερή ψηφοφορία τον Πρόεδρο, τον Αντιπρόεδρο και το Γραμματέα του δημοτικού συμβουλίου, μόνο ανάμεσα στους εκλεγέντες υποψήφιους δημοτικούς συμβούλους που αναδείχθηκαν κατά την πρώτη φάση της εκλογής, χωρίς τη δυνατότητα να υπάρξει άλλη υποψηφιότητα. 

Αντιδήμαρχοι, κατά τη διάρκεια της θητείας τους, δεν μπορούν να εκλεγούν μέλη του Προεδρείου του δημοτικού συμβουλίου. 

2. Αν, για οποιονδήποτε λόγο, το συμβούλιο δεν συγκληθεί όπως ορίζει η προηγούμενη παράγραφος, συνέρχεται χωρίς πρόσκληση την πρώτη Κυριακή του Ιανουαρίου στις 1 0 το πρωί. Αν ο σύμβουλος του επιτυχόντος συνδυασμού που πλειοψήφησε απουσιάζει, τον αντικαθιστά ένα σύμβουλος του ίδιου συνδυασμού, κατά τη σειρά επιτυχίας που προκύπτει από την απόφαση του δικαστηρίου, ο οποίος και προεδρεύει στη συνεδρίαση. 

3. Αν δεν επιτευχθεί εκλογή για οποιονδήποτε λόγο ή η συνεδρίαση ματαιωθεί επειδή δεν υπήρξε απαρτία, η συνεδρίαση επαναλαμβάνεται την επόμενη Κυριακή (δεύτερη Κυριακή του Ιανουαρίου) και εφαρμόζονται αναλόγως οι διατάξεις της παρ. 1 του άρθρου 92 του Δ.Κ.Κ. (ν. 3463/2006). 

 Αν και στη δεύτερη αυτή συνεδρίαση δεν επιτευχθεί εκλογή ή η συνεδρίαση ματαιωθεί επειδή δεν υπήρξε απαρτία, θεωρείται ότι εκλέγονται τα μέλη του προεδρείου του δημοτικού συμβουλίου ανάλογα με την περίπτωση ως εξής:

Πρόεδρος και Γραμματέας θεωρείται ότι εκλέγονται αντίστοιχα οι σύμβουλοι του επιτυχόντος συνδυασμού που έλαβαν κατά σειρά τις περισσότερες ψήφους προτίμησης, σύμφωνα με τη δικαστική απόφαση που τους ανακήρυξε. Αντιπρόεδρος θεωρείται ότι εκλέγεται ο σύμβουλος του πρώτου επιλαχόντος συνδυασμού της μειοψηφίας που έλαβε τις περισσότερες ψήφους προτίμησης σύμφωνα με την ίδια δικαστική απόφαση.

4. Πρέπει να τηρείται ο τύπος της προεπιλογής των υποψηφίων διότι σε διαφορετική περίπτωση πάσχει ακυρότητα η απόφαση του Δημοτικού Συμβουλίου με την οποία εκλέγεται ο πρόεδρος, ο αντιπρόεδρος και ο γραμματέας. Η ψηφοφορία στην πράξη γίνεται ξεχωριστά για τον αντιπρόεδρο και τον γραμματέα.

5. Οι προθεσμίες των παρ. 4 και 5 του άρθρου 92 είναι αποκλειστικές.

6. Η παραίτηση από τα αξιώματα του προεδρείου υποβάλλεται στο δημοτικό συμβούλιο και γίνεται οριστική από τότε που το τελευταίο την αποδεχθεί. Εφ’ όσον την αποδεχθεί στην ίδια συνεδρίαση αμέσως μετά τη λήψη της απόφασης, προβαίνει στην εκλογή των νέων μελών του προεδρείου.

7. Σε κάθε περίπτωση η παραίτηση θεωρείται ότι έγινε αποδεκτή μετά την παρέλευση ενός (1) μήνα αφότου αυτή υποβλήθηκε. Συνεπώς η παραίτηση πρέπει να είναι γραπτή είτε να καταχωρείται στα πρακτικά του Δημοτικού Συμβουλίου ώστε να αποδεικνύεται τόσο η βούληση του παραιτουμένου όσο και η προθεσμία.

Άρθρο 4 

Εκλογή Δημαρχιακής Επιτροπής 

1. Στον πρώτο και στον τρίτο χρόνο της δημοτικής περιόδου, την πρώτη Κυριακή του Ιανουαρίου, το δημοτικό συμβούλιο, μετά την εκλογή του Προεδρείου, εκλέγει στην ίδια συνεδρίαση με φανερή ψηφοφορία τα μέλη της Δημαρχιακής επιτροπής, που προέρχονται από τους δημοτικούς συμβούλους.

2. Στις δημαρχιακές επιτροπές με πέντε (5) μέλη ένα (1) από τα μέλη τους, στις δημαρχιακές επιτροπές με επτά (7) μέλη δύο (2) από τα μέλη τους και στις δημαρχιακές επιτροπές με εννέα (9) μέλη τρία (3) από τα μέλη τους, προέρχονται από το σύνολο των συμβούλων των επιλαχόντων συνδυασμών και εκλέγονται από τα μέλη των ίδιων συνδυασμών.

Δεν επιτρέπεται να εκλεγούν μέλη της δημαρχιακής επιτροπής ο πρόεδρος, ο αντιπρόεδρος και ο γραμματέας του συμβουλίου. Κάθε σύμβουλος ψηφίζει υποψήφιους ισάριθμους με τα μέλη της δημαρχιακής επιτροπής. Εκλέγονται από την πλειοψηφία και τη μειοψηφία, αντίστοιχα, όσοι λάβουν την απόλυτη πλειοψηφία των παρόντων. Η ψηφοφορία επαναλαμβάνεται για τις θέσεις για τις οποίες δεν επιτυγχάνεται απόλυτη πλειοψηφία. Αν δεν επιτυγχάνεται απόλυτη πλειοψηφία και στη δεύτερη ψηφοφορία, γίνεται τρίτη ψηφοφορία, οπότε εκλέγονται όσοι λάβουν τη σχετική πλειοψηφία των παρόντων. Αν σε οποιαδήποτε ψηφοφορία υπάρχει ισοψηφία, ο πρόεδρος του συμβουλίου ενεργεί κλήρωση στην ίδια συνεδρίαση.

3. Τα μέλη που προέρχονται από τη μειοψηφία υποδεικνύονται από την ίδια την μειοψηφία, μετά από εκλογή, που διενεργείται μεταξύ όλων των μελών της μειοψηφίας. Επομένως, η εκλογή για την ανάδειξη των υποψηφίων της μειοψηφίας προηγείται της διαδικασίας που ακολουθεί για την εκλογή όλων των μελών της δημαρχιακής επιτροπής από το σύνολο των μελών του δημοτικού συμβουλίου. Έτσι, στην ίδια συνεδρίαση πρώτα θα εκλέξει η μειοψηφία τους υποψήφιους τακτικούς και αναπληρωματικούς συμβούλους που της αναλογούν και στη συνέχεια θα ακολουθήσει η εκλογή όλων των μελών της δημαρχιακής επιτροπής από το σύνολο των συμβούλων του δημοτικού συμβουλίου, δηλ. και από την πλειοψηφία και από τη μειοψηφία. Οι δημοτικοί σύμβουλοι της πλειοψηφίας που θα θελήσουν να θέσουν υποψηφιότητα για την εκλογή τους στη δημαρχιακή επιτροπή, δεν προβλέπεται να έχουν εκλεγεί εκ των προτέρων σε χωριστή ψηφοφορία από τους συμβούλους της παράταξής τους.
Οι υποψήφιοι της πλειοψηφίας μπορεί να είναι περισσότεροι από τις θέσεις των μελών της δημαρχιακής επιτροπής που αντιστοιχούν σε αυτήν, ενώ για τις θέσεις της μειοψηφίας ορίζεται ρητά ο αριθμός που αναδεικνύεται από αυτήν.
4. Οι δημοτικές παρατάξεις που αποτελούν το σύνολο της μειοψηφίας του δημοτικού συμβουλίου, στην ίδια συνεδρίαση εκλέγουν, μεταξύ των μελών τους, αριθμό υποψηφίων τακτικών και αναπληρωματικών, ίσο με αυτόν που αναγράφεται στους πίνακες των παραγράφων 4.2 και 4.4, ανάλογα με τα μέλη της δημαρχιακής επιτροπής.
Οι δημοτικοί σύμβουλοι της μειοψηφίας που επιθυμούν την ανάδειξή τους σε αυτές τις θέσεις της δημαρχιακή επιτροπής, πρέπει να θέσουν υποψηφιότητα σε αυτή τη συνεδρίαση των δημοτικών παρατάξεων, που συγκροτούν τη μειοψηφία του δημοτικού συμβουλίου. 
Υποψήφιοι σύμβουλοι της μειοψηφίας εκλέγονται αυτοί που συγκέντρωσαν την απόλυτη πλειοψηφία των παρόντων της μειοψηφίας.

Εάν κανείς από τους υποψηφίους αυτούς δεν συγκεντρώσει την απόλυτη πλειοψηφία, τότε η ψηφοφορία επαναλαμβάνεται, μόνο για τους υποψηφίους αυτούς. Ενώ ο υποψήφιος που συγκέντρωσε την απόλυτη πλειοψηφία, καθίσταται προτεινόμενος της μειοψηφίας για τη δημαρχιακή επιτροπή.

 Εάν και κατά τη δεύτερη αυτή ψηφοφορία δεν συγκεντρωθεί η απόλυτη πλειοψηφία των παρόντων των συμβούλων της μειοψηφίας, τότε διενεργείται και τρίτη ψηφοφορία. 
Κατά την τρίτη ψηφοφορία εκλέγεται, όποιος συγκεντρώσει τη σχετική πλειοψηφία των παρόντων. 
Σε περίπτωση ισοψηφίας, γίνεται κλήρωση, την οποία διενεργεί ο πρόεδρος του δημοτικού συμβουλίου.

5. 
Διαδικασία εκλογής μελών δημαρχιακής επιτροπής από το σύνολο του δημοτικού συμβουλίου.
Κατά την ίδια συνεδρίαση, μετά το πέρας της ανωτέρω διαδικασίας, διενεργείται η εκλογή, από το σύνολο των συμβούλων, για την ανάδειξη των μελών της δημαρχιακής επιτροπής.
Κάθε σύμβουλος ψηφίζει υποψήφιους, ισάριθμους με τα μέλη της δημαρχιακής επιτροπής. 
Ο υποψήφιος, για να εκλεγεί, πρέπει να συγκεντρώσει την απόλυτη πλειοψηφία των παρόντων μελών του δημοτικού συμβουλίου.

Εάν δεν επιτευχθεί η απόλυτη πλειοψηφία, τότε η ψηφοφορία επαναλαμβάνεται. 
Αν και στη δεύτερη ψηφοφορία δεν επιτευχθεί εκλογή, γίνεται και τρίτη ψηφοφορία και τότε εκλέγεται όποιος συγκέντρωσε τη σχετική πλειοψηφία. 

Εάν υπάρξει ισοψηφία σε οποιαδήποτε ψηφοφορία, τότε διενεργείται κλήρωση από τον πρόεδρο του δημοτικού συμβουλίου.
Άρθρο 5

Σύγκληση του Δημοτικού Συμβουλίου

1. Το δημοτικό συμβούλιο συνεδριάζει τουλάχιστον μια φορά το μήνα ύστερα από πρόσκληση του προέδρου. Το δημοτικό συμβούλιο επίσης συνεδριάζει όποτε ζητήσει ο Δήμαρχος ή η Δημαρχιακή Επιτροπή ή το 1/3 τουλάχιστον του συνολικού αριθμού των συμβούλων της μειοψηφίας. Στις δύο τελευταίες περιπτώσεις για τη σύγκληση απαιτείται γραπτή αίτηση που υπογράφεται από τους αιτούντες δημοτικούς συμβούλους και στην οποία αναφέρονται τα θέματα που θα συζητηθούν. Και στην περίπτωση αυτή στην πρόσκληση του προέδρου αναφέρονται τα θέματα που ζητούνται με την αίτηση για συζήτηση και τα θέματα εισηγείται στο Συμβούλιο εις εκ των συμβούλων που υπέβαλαν την αίτηση.
2. Στις ίδιες περιπτώσεις δεν μπορεί να επανυποβληθεί αίτημα για το ίδιο θέμα, πριν παρέλθει δίμηνο, αφότου εκδόθηκε απορριπτική απόφαση του συμβουλίου, εκτός εάν γίνεται επίκληση νεότερων στοιχείων.

Αν κατά τον υπολογισμό του ενός τρίτου (1/3) προκύπτει δεκαδικός αριθμός, τότε ο αριθμός αυτός στρογγυλοποιείται στην αμέσως μεγαλύτερη μονάδα εφόσον πρόκειται για υποδιαίρεση μεγαλύτερη του ημίσεως (0,5).

Αν το συμβούλιο δεν συνεδριάσει το αργότερο έξι (6) ημέρες μετά την υποβολή της αίτησης, συνέρχεται ύστερα από πρόσκληση εκείνων που υπέβαλαν την αίτηση και αποφασίζει για τα θέματα, για τα οποία είχε ζητηθεί η σύγκλησή του. Αν ο πρόεδρος παραλείψει αδικαιολόγητα δύο συνεχείς φορές να καλέσει το συμβούλιο, μπορεί με απόφαση του Γενικού Γραμματέα της Περιφέρειας να τεθεί σε αργία και σε περίπτωση υποτροπής κηρύσσεται έκπτωτος, από το προεδρικό αξίωμα, με απόφαση του ίδιου οργάνου.

3. Η προθεσμία του τριημέρου για την επίδοση ή γνωστοποίηση της πρόσκλήσης προς τους Δημοτικούς συμβούλους αρχίζει από την επομένη της επιδόσεως ημέρα, δεν λαμβάνεται δε υπ’ όψιν ούτε η ημέρα της επίδοσης ούτε η ημέρα της συνεδρίασης. Δεν είναι υποχρεωτικό το τριήμερο να είναι εργάσιμες ημέρες.
4. Δημοτικός σύμβουλος, που δεν κατοικεί στη διοικητική περιφέρεια του Δήμου, οφείλει αμέσως μετά την εγκατάσταση των αρχών του Δήμου να δηλώσει στον πρόεδρο του δημοτικού συμβουλίου τη διεύθυνση κατοικίας του και να ορίσει με την ίδια δήλωση αντίκλητο στην έδρα του Δήμου, στον οποίο επιδίδονται οι προσκλήσεις για τις συνεδριάσεις του δημοτικού συμβουλίου, καθώς και να ορίσει με την ίδια δήλωση οποιοδήποτε, κατά την επιλογή του, πρόσφορο μέσο για τη γνωστοποίηση των ανωτέρω προσκλήσεων. Αν δεν ορίζεται αντίκλητος ή πρόσφορο μέσο για τη γνωστοποίηση, αρκεί η δημοσίευση της πρόσκλησης στο δημοτικό κατάστημα και στην ιστοσελίδα του Δήμου.
5. Σε κατεπείγουσες περιπτώσεις, η πρόσκληση αυτή μπορεί να επιδοθεί ή να γνωστοποιηθεί την ημέρα της συνεδρίασης. Στην πρόσκληση πρέπει να αναφέρεται ο λόγος για τον οποίο η συνεδρίαση έχει κατεπείγοντα χαρακτήρα. Πριν από τη συζήτηση το συμβούλιο αποφαίνεται για το κατεπείγον των θεμάτων.
6. Στις συνεδριάσεις του συμβουλίου προσκαλείται ο δήμαρχος, αλλιώς η συνεδρίαση είναι άκυρη. Ο δήμαρχος μετέχει στις συζητήσεις του συμβουλίου χωρίς ψήφο. Έχει το δικαίωμα να εκφράζει τις απόψεις του κατά προτεραιότητα. 

Όταν ο δήμαρχος απουσιάζει ή κωλύεται, αναπληρώνεται νομίμως. Στην περίπτωση όμως αυτή ο αναπληρωτής δεν στερείται του δικαιώματος της ψήφου κατά τη λήψη αποφάσεων από το συμβούλιο.
7. Ο πρόεδρος καταρτίζει την ημερήσια διάταξη. Στην ημερήσια διάταξη αναγράφονται υποχρεωτικά και όλα τα θέματα που προτείνει ο δήμαρχος. Το δημοτικό συμβούλιο έχει δικαίωμα να αποφασίζει με την απόλυτη πλειοψηφία του συνολικού αριθμού των μελών του ότι ένα θέμα το οποίο δεν είναι γραμμένο στην ημερήσια διάταξη είναι κατεπείγον, να το συζητήσει και να πάρει απόφαση γι' αυτό με την ίδια πλειοψηφία, πριν από την έναρξη της συζήτησης των θεμάτων της ημερήσιας διάταξης. Στις περιπτώσεις που εισάγονται θέματα εκτός ημερησίας διατάξεως ως κατεπείγοντα, επιβάλλεται πριν τη συζήτηση το δημοτικό συμβούλιο να λάβει απόφαση περί του ότι τα θέματα αυτά είναι όντως κατεπείγοντα , και μάλιστα απόφαση με αυξημένη πλειοψηφία, δηλαδή με την απόλυτη πλειοψηφία του συνόλου των μελών του (π.χ. εάν  ένα δημοτικό συμβούλιο απαρτίζεται από δεκαεπτά (17) μέλη, τότε επί του κατεπείγοντος πρέπει να αποφασίσουν τα εννέα (9) μέλη). Στη συνέχεια και αφού συζητηθεί το θέμα, λαμβάνεται απόφαση επ’ αυτού και πάλι με αυξημένη πλειοψηφία ενώ σε διαφορετική περίπτωση απορρίπτεται η εισήγηση του θέματος.
8. Ο πρόεδρος του Δημοτικού Συμβουλίου πέραν της υποχρεώσεώς του να αναγράψει στην ημερήσια διάταξη όλα τα θέματα που προτείνει ο Δήμαρχος δεν αποκλείεται να αναλάβει σχετική πρωτοβουλία εγγραφής και άλλων θεμάτων. Ο πρόεδρος δεν έχει τη δυνατότητα μονομερούς συγκλήσεως του οργάνου πέραν της πρόσκλησης προς συνεδρίαση σύμφωνα με τις παρ. 1 και 2 του άρθρου 95 ΔΚΚ.

Άρθρο 6

Τόπος συνεδρίασης 


1. Οι συνεδριάσεις του δημοτικού συμβουλίου είναι δημόσιες και γίνονται στο δημοτικό κατάστημα με την προεδρία του προέδρου του δημοτικού συμβουλίου.
2. Το δημοτικό συμβούλιο με πλειοψηφία των τεσσάρων πέμπτων (4/5) των μελών του και με αιτιολογημένη απόφαση, η οποία απαγγέλλεται σε δημόσια συνεδρίαση, μπορεί να συνεδριάζει κεκλεισμένων των θυρών. 
3. Σε εξαιρετικές περιπτώσεις, το δημοτικό συμβούλιο μπορεί με την πλειοψηφία του συνόλου των μελών του να αποφασίζει να συνεδριάζει μόνιμα ή κατά περίπτωση σε άλλο κατάλληλο οίκημα της έδρας, αν κρίνει ότι το δημοτικό κατάστημα είναι ακατάλληλο ή δεν επαρκεί για τη συγκεκριμένη περίπτωση. 
4. Σε εξαιρετικές περιπτώσεις, το δημοτικό συμβούλιο μπορεί να συνεδριάζει και σε τοπικά διαμερίσματα εκτός της έδρας του, εφόσον τούτο αποφασισθεί από τα δύο τρίτα (2/3) του συνόλου των μελών του.

Άρθρο 7

Απαρτία – Λήψη αποφάσεων 

1. Προϋπόθεση της απαρτίας του Δημοτικού Συμβουλίου είναι να έχουν κληθεί νόμιμα εγκαίρως και κανονικώς όλα τα μέλη του οργάνου να μετάσχουν στη συνεδρίαση. Η έλλειψη κλήσεως ή η έλλειψη  νομίμου επιδόσεως ή μη εγκαίρου θεραπεύονται μόνον με την προσέλευση και τη συμμετοχή στη συνεδρίαση του μη κληθέντος.
2. Το Συμβούλιο έχει απαρτία όταν είναι παρόν το ήμισυ πλέον ενός του αριθμού των μελών του.
3. Αν μετά από δύο συνεχείς προσκλήσεις το συμβούλιο δεν έχει απαρτία, συνεδριάζει ύστερα από Τρίτη πρόσκληση και λαμβάνει αποφάσεις μόνο για τα θέματα που είχαν εγγραφεί στην αρχική ημερήσια διάταξη, εφόσον τα μέλη που είναι παρόντα αποτελούν το ένα τρίτο (1/3) τουλάχιστον του συνολικού αριθμού των μελών του. Στην τρίτη πρόσκληση γίνεται ειδική αναφορά των ανωτέρω.
4. Η νόμιμη συγκρότηση του Δημοτικού συμβουλίου παύει να υπάρχει εφ’ όσον χρόνον εκλείπουν οι προϋποθέσεις της νομίμου συγκροτήσεως όπως επήλθε με την εγκατάσταση των μελών του οργάνου. Στην περίπτωση που επήλθε θάνατος, παραίτηση, έκπτωση κλπ. μέλους Δημοτικού Συμβουλίου η νόμιμη συγκρότηση αποκαθίσταται μόνον με την εγκατάσταση του νέου τακτικού μέλους.
5. Το Δημοτικό Συμβούλιο είναι διοικητικό όργανο και ως προς τα ζητήματα της λειτουργίας εφαρμόζονται αναλόγως οι διατάξεις του Ν. 2690/1999 εφ’ όσον με τις διατάξεις του ΔΚΚ δεν ρυθμίζονται ειδικά τα ζητήματα αυτά. Συνεπώς για όσα θέματα δεν ρυθμίζονται ειδικώς από τον ΔΚΚ εφαρμόζονται συμπληρωματικά οι διατάξεις του Ν.2690/1999.
6. Οι αποφάσεις λαμβάνονται με ψηφοφορία για κάθε θέμα ξεχωριστά, κατά την οποία τάσσονται οι σύμβουλοι υπέρ της μια ή της άλλης διαμορφωθείσας γνώμης. Υπάρχουν δύο ειδών ψηφοφορίες, η φανερή και η μυστική. Η φανερή ψηφοφορία αποτελεί τον κανόνα στα δημοτικά και κοινοτικά συμβούλια και γίνεται με ονομαστική κλήση κάθε συμβούλου, ο οποίο δηλώνει ότι ψηφίζει υπέρ ή κατά της πρότασης. Όπου στο Νόμο δεν αναφέρεται το είδος της ψηφοφορίας, αυτή γίνεται φανερή. Η μυστική ψηφοφορία γίνεται με ψηφοδέλτια και ακολουθείται μόνο στις περιπτώσεις, που ρητά αναγράφονται στο νόμο. Κατ’ αυτή, αν διαπιστωθεί ψηφοδέλτια να περιέχουν διακριτικά σημεία που παραβιάζουν το απόρρητο της ψηφοφορίας, αυτά ακυρώνονται. Η μυστική ψηφοφορία επαναλαμβάνεται, αν σ’ αυτή δεν συγκεντρωθεί ο απαιτούμενος αριθμός ψήφων, όπως και στην περίπτωση που προκύψει διαφορά στην καταμέτρηση, μεταξύ αυτών που ψήφισαν και των ψηφοδελτίων. Αποφάσεις που λαμβάνονται με μυστική ψηφοφορία, όπου δεν το επιτάσσει ο νόμος, είναι άκυρες.

Ερμηνευτικό σχόλιο στο ζήτημα της απαρτίας παρ. 5 και 6 άρθρο 96 ΔΚΚ :

Ειδικότερα ως προς το θέμα της απαρτίας, ψηφοφορίας κτλ με τις διατάξεις των παρ 5 και 5 επιλύονται σοβαρά ζητήματα που είχαν προκύψει υπό το καθεστώς του ΠΔ/τος 410/1995 (άρθρο 95). Κατ’ αρχήν η λευκή ψήφος ή η άρνηση ψήφου ή η δήλωση απουσίας κάποιου μέλους προκειμένου να αρνηθεί ψήφο, μετρούν ως αρνητικές ψήφοι και το μέλος λογίζεται παρόν. Σκοπός του νομοθέτη ήταν προφανώς έμμεσα να απαγορεύσει στα μέλη να δίνουν λευκές ψήφους ή να απέχουν της ψηφοφορίας, έτσι ώστε να λαμβάνουν πλήρως την ευθύνη της αρνητικής τους ψήφου. Με τη νέα αυτή ρητή ρύθμιση αποφεύγεται επίσης ο κίνδυνος δημιουργίας προβλημάτων νομιμότητας των αποφάσεων όσον αφορά στην απαρτία αφού με τη λευκή ψήφο και την αποχή γινόταν προσπάθεια να σπάσει η απαρτία. Έτσι με την παρ 6 του άρθρου αυτού ρητώς ορίζεται ότι τα μέλη του οργάνου που ήσαν παρόντα κατά την έναρξη (δηλαδή κατά την εκφώνηση των ονομάτων) και με την παρουσία τους διεπιστώθη η απαρτία, θεωρούνται παρόντα μέχρι το τέλος της συνεδρίασης  ως προς την ύπαρξη της απαρτίας. Επίσης απαρτία θεωρείται ότι επιτεύχθηκε για όλα τα θέματα που περιλαμβάνονται στην ημερησία διάταξη. Στην περίπτωση αυτή προκειμένου να ληφθεί απόφαση, για κάθε συγκεκριμένο θέμα, η απαιτούμενη πλειοψηφία δεν υπολογίζεται επί των πραγματικά παρόντων μελών κατά την ψηφοφορία αλλά με βάση τον αριθμό των μελών που απαιτούνται για τη απαρτία. Επαναλαμβάνεται στην ουσία με τη διάταξη αυτή νομολογία του ΣΤΕ (3085/1966, 1558/1986, 6376/1995), σύμφωνα με την οποία « τα μέλη των συλλογικών οργάνων τα δια την έναρξη της συνεδρίας παρουσίας των συντελέσαντα εις την συγκρότησιν της απαρτίας, λογίζονται, και αποχωρούντα, ως παριστάμενα μέχρι πέρατος της συνεδρίας». Η αρχή αυτή ιδρύει την «πλασματική απαρτία». Για τη λήψη της απόφασης η πλειοψηφία θα υπολογιστεί όχι βάσει των παρόντων μελών κατά την ψηφοφορία, αλλά βάσει του αριθμού των μελών που απαιτούνται για την απαρτία (ΣΤΕ 3085/1996, 1150/1963). Επισημαίνεται ότι ο κανόνας αυτός θα πρέπει να εφαρμόζεται για τη συζήτηση κάθε θέματος. Η ανωτέρω διάταξη προήλθε κατ’ ακολουθίαν της πάγιας  νομολογίας του Συμβουλίου της Επικρατείας. Επομένως θα πρέπει και στον κανονισμό του δημοτικού συμβουλίου να περιληφθούν ρητώς οι διατάξεις αυτές, εφόσον πλέον δεν καταλείπεται καμία αμφιβολία και δεν παρέχεται οιαδήποτε διακριτική ευχέρεια υπολογισμού με άλλο τρόπο της λευκής ψήφου, της απουσίας και της απαρτίας. Πχ. Εάν ένα δημοτικό συμβούλιο έχει τριάντα τρία (33) μέλη για τη διαπίστωση της απαρτίας απαιτείται η παρουσία δεκαεπτά (17) μελών και οι αποφάσεις του λαμβάνονται με την απόλυτη πλειοψηφία των παρόντων μελών. Αν αποχωρήσουν μεταγενέστερα ορισμένοι δημοτικοί σύμβουλοι, αυτοί θεωρούνται παρόντες μέχρι τη λήξη της συνεδρίασης. Για τη λήψη δε της απόφασης η απαιτούμενη πλειοψηφία θα υπολογιστεί με βάση των αριθμό των μελών που απαιτούνται για την απαρτία ήτοι δεκαεπτά (17) μέλη και άρα η πλειοψηφία θα είναι εννέα (9) μέλη. 

Άρθρο 8 
Πρακτικά συνεδρίασης 

1. Οι συνεδριάσεις του δημοτικού συμβουλίου είναι δημόσιες και γίνονται στο δημοτικό κατάστημα με την προεδρία του προέδρου του δημοτικού συμβουλίου.

Το δημοτικό συμβούλιο με πλειοψηφία των τεσσάρων πέμπτων (4/5) των μελών του και με αιτιολογημένη απόφαση, η οποία απαγγέλλεται σε δημόσια συνεδρίαση, μπορεί να συνεδριάζει κεκλεισμένων των θυρών. Σε εξαιρετικές περιπτώσεις, το δημοτικό συμβούλιο μπορεί με την πλειοψηφία του συνόλου των μελών του να αποφασίζει να συνεδριάζει μόνιμα ή κατά περίπτωση σε άλλο κατάλληλο οίκημα της έδρας, αν κρίνει ότι το δημοτικό κατάστημα είναι ακατάλληλο ή δεν επαρκεί για τη συγκεκριμένη περίπτωση. Σε εξαιρετικές περιπτώσεις, το δημοτικό συμβούλιο μπορεί να συνεδριάζει και σε τοπικά διαμερίσματα εκτός της έδρας του, εφόσον τούτο αποφασισθεί από τα δύο τρίτα (2/3) του συνόλου των μελών του.
2. Το συμβούλιο έχει απαρτία όταν είναι παρόν το ήμισυ πλέον ενός του αριθμού των μελών του.

3. Αν μετά από δύο συνεχείς προσκλήσεις το συμβούλιο δεν έχει απαρτία, συνεδριάζει ύστερα από τρίτη πρόσκληση και λαμβάνει αποφάσεις μόνο για τα θέματα που είχαν εγγραφεί στην αρχική ημερήσια διάταξη, εφόσον τα μέλη που είναι παρόντα αποτελούν το ένα τρίτο (1/3) τουλάχιστον του συνολικού αριθμού των μελών του. Στην τρίτη πρόσκληση γίνεται ειδική αναφορά των ανωτέρω.

4. Το συμβούλιο λαμβάνει τις αποφάσεις του με την απόλυτη πλειοψηφία των παρόντων, αν δεν υπάρχει άλλη διάταξη που ορίζει διαφορετικά. Σε περίπτωση ισοψηφίας επικρατεί η ψήφος του προέδρου. Εάν κατά τον υπολογισμό της πλειοψηφίας προκύπτει δεκαδικός αριθμός άνω του ημίσεως της μονάδας, τότε αυτός στρογγυλοποιείται στην αμέσως μεγαλύτερη μονάδα.

5. Αν κάποιο μέλος του συμβουλίου αρνηθεί ψήφο ή δώσει λευκή ψήφο, λογίζεται ως παρόν κατά τη συνεδρίαση και τόσο η άρνηση όσο και η λευκή ψήφος λογίζονται ως αρνητικές ψήφοι.

Άρθρο 9
Δημοσίευση των αποφάσεων του Δημοτικού Συμβουλίου 
1. Οι ατομικού περιεχομένου πράξεις δημοσιεύονται με την ανάρτηση του πίνακα στο δημοτικό κατάστημα (τρεις ημέρες μετά τη συνεδρίαση του δημοτικού συμβουλίου) υπό μορφήν περιλήψεως των θεμάτων. Οι κανονιστικού περιεχομένου αποφάσεις δημοσιεύονται σε ολόκληρο κείμενο στο δημοτικό κατάστημα, δηλαδή μέσα σε τρεις ημέρες από τη συνεδρίαση του δημοτικού συμβουλίου πρέπει η αρμόδια υπηρεσία του προέδρου να τις γράψει και να δημοσιεύσει ολόκληρο το κείμενο της απόφασης, ενώ απαραίτητη προϋπόθεση είναι και η σύνταξη του πρακτικού  δημοσίευσης, το οποίο και υπογράφεται από τον υπάλληλο. Η μη δημοσίευση των αποφάσεων κατά τον ανωτέρω τρόπο συνιστά παράβαση ουσιώδους τύπου δεδομένου ότι αυτή αποτελεί συστατικό στοιχείο της νόμιμης υπόστασής τους, ενώ  η τήρηση ή μη αυτού ελέγχεται αυτεπάγγελτα από τον ακυρωτικό δικαστή (ΣΤΕ 1788/2004, 503/2006).
2. Ειδικότερα οι κανονιστικού περιεχομένου αποφάσεις που αφορούν στην επιβολή φόρων, τελών, δικαιωμάτων, εισφορών και προσωπικής εργασίας χρήζουν, πέραν της ανωτέρω δημοσιεύσεως, και δημοσιεύσεως ολόκληρου του κειμένου τους στο δημοτικό κατάστημα καθώς και συντάξεως πρακτικού δημοσιεύσεως . Ακολουθείται και η διαδικασία που προβλέπεται από τη διάταξη του άρθρου 66 του ΒΔ/τος της  24.9/20.10.1958 όπου ορίζεται ότι «Αι αποφάσεις των δημοτικών και κοινοτικών συμβουλίων περί επιβολής φόρου, τελών, δικαιωμάτων, εισφορών και προσωπικής εργασίας, εφόσον δεν ρυθμίζονται άλλως τα της δημοσιεύσεως αυτών, δημοσιεύονται εντός 5 ημερών από της ημέρας λήψεως αυτών προκειμένου περί δήμων παρά την είσοδον του δημαρχιακού καταστήματος και εν περιλήψει δια μιας των εν τω δήμω εκδιδομένων ημερησίων εφημερίδων, μη υπαρχούσης τοιαύτης παρά την είσοδον των εκκλησιών του δήμου ή και των συνοικισμών αυτού προκειμένου δε περί κοινοτήτων παρά την είσοδον του κοινοτικού καταστήματος και των εκκλησιών της κοινότητος και των συνοικισμών αυτής. Η τοιχοκόλλησις αποδεικνύεται δια αποδεικτικού συντασσομένου και υπογραφομένου παρά του ενεργήσαντος ταύτην και δύο μαρτύρων …..». Από τις παραπάνω διατάξεις προκύπτει ότι η δημοσίευση των κανονιστικών αποφάσεων των δημοτικών και κοινοτικών συμβουλίων για την επιβολή φόρων, τελών κτλ διέπεται αποκλειστικώς από τις διατάξεις του άρθρου 66 του ΒΔ/τος της 24/.9/20.10.1958, οι οποίες ως ειδικές, δεν καταργήθηκαν από τις μεταγενέστερες διατάξεις του δημοτικού και κοινοτικού κώδικα (άρθρο 96 παρ 6 του ΠΔ/τος 410/1995 και νυν άρθρο 97 παρ 6 του ΔΚΚ).

Άρθρο 10 
Λειτουργία Δημοτικού Συμβουλίου

Ο Πρόεδρος του δημοτικού συμβουλίου συγκαλεί το συμβούλιο, κηρύσσει την έναρξη και τη λήξη της συνεδρίασης, διευθύνει τη συζήτηση και λαμβάνει τα κατάλληλα μέτρα για την ευταξία της συνεδρίασης, έχοντας τη δυνατότητα να ζητήσει ακόμα και την αποβολή όποιου διαταράσσει τη συνεδρίαση. 

Αν ο Πρόεδρος απουσιάζει ή κωλύεται, αναπληρώνεται νομίμως, κατά την παρ. 2 του άρθρου 100 του Δ.Κ.Κ. 

Ο Γραμματέας του Δ.Σ., κατά την έναρξη της συνεδρίασης εκφωνεί τον κατάλογο των παρόντων και στη διάρκεια της συνεδρίασης σημειώνει τους υποψήφιους ομιλητές και την ψήφο των συμβούλων και έχει την ευθύνη σύνταξης των πρακτικών της συνεδρίασης, σε συνεργασία με το δημοτικό υπάλληλο που εκτελεί χρέη ειδικού γραμματέα. 

Μετά την έναρξη της συνεδρίασης, ο Πρόεδρος ανακοινώνει στο σώμα κάθε έγγραφο που απευθύνεται στο συμβούλιο. 

Στη συνέχεια, ο Δήμαρχος μπορεί να προβεί σε οποιαδήποτε ανακοίνωση, ενημέρωση ή πρόταση προς το δημοτικό συμβούλιο. 

Μετά το Δήμαρχο, οι επικεφαλείς των δημοτικών παρατάξεων της μειοψηφίας, κατά τη σειρά της δυνάμεώς τους, και στην συνέχεια οι λοιποί δημοτικοί σύμβουλοι και οι συμμετέχοντες Πρόεδροι των Τοπικών Συμβουλίων, μπορούν να προβούν σε ανακοινώσεις ή προτάσεις προς το δημοτικό συμβούλιο ή να απευθύνουν ερωτήσεις ή να ζητούν συγκεκριμένα στοιχεία, χρήσιμα για την άσκηση των καθηκόντων τους, από το Δήμαρχο, το Προεδρείο του Δ.Σ., τη Δημαρχιακή Επιτροπή και τους Αντιδημάρχους. 

Ακολουθεί η διαδικασία των απαντήσεων, χωρίς διάλογο, με τη δυνατότητα και υποχρέωση του Δημάρχου για παροχή στοιχείων και πληροφοριών εντός ενός μηνός. 

Οι προτάσεις που τυχόν υποβλήθηκαν από τους αναφερομένους δεν επιτρέπεται να συζητηθούν, εκτός αν χαρακτηρισθούν ως κατεπείγον θέμα, οπότε και εφαρμόζονται οι διατάξεις της παρ. 6 του άρθρου 95 του Δ.Κ.Κ. και η συζήτηση προηγείται των θεμάτων της ημερήσιας διάταξης. 

Ο χρόνος για τη συζήτηση των εκτός ημερήσιας διάταξης θεμάτων δεν μπορεί να ξεπερνά τη μία ώρα. 

Ακολουθεί η συζήτηση επί των θεμάτων της ημερήσιας διάταξης. 

Τα θέματα τα εισηγείται ο Δήμαρχος ή ο αρμόδιος Αντιδήμαρχος, η παρουσία του οποίου είναι αναγκαία στη συνεδρίαση. 

Ο Δήμαρχος ή ο αρμόδιος Αντιδήμαρχος απουσιάζοντος του Δημάρχου, μπορεί να υποδείξει κάποιον δημοτικό σύμβουλο της πλειοψηφίας ή υπηρεσιακό παράγοντα, που θα εισηγηθεί το θέμα. Η εισήγηση σε κάθε θέμα δεν μπορεί χρονικά να ξεπερνά τα δέκα λεπτά της ώρας. 

Μετά το πέρας της εισηγήσεως, καταρτίζεται από το Προεδρείο κατάλογος ομιλητών δημοτικών συμβούλων και ο λόγος δίνεται σ' αυτούς, κατά τη σειρά εγγραφής, προηγουμένων των επικεφαλείς των δημοτικών παρατάξεων κατά τη σειρά της δύναμης κάθε δημοτικής παράταξης. 

Η διάρκεια της πρωτομιλίας δεν ξεπερνά τα πέντε λεπτά της ώρας. 

Ανάλογα με το θέμα που συζητείται, ο Πρόεδρος έχει το δικαίωμα να καλεί στη συνεδρίαση δημοτικούς υπαλλήλους, εκπροσώπους φορέων ή ιδιώτες, προκειμένου να συμβάλουν με τις τοποθετήσεις τους στην καλύτερη διαμόρφωση της απόφασης. 

Τυχόν διευκρινιστικές ερωτήσεις, έπονται της εισήγησης και προηγούνται των τοποθετήσεων των ομιλητών . 

Αφού εξαντληθεί ο κατάλογος των ομιλητών με τις πρωτομιλίες, ο Πρόεδρος διατυπώνει την οριστική πρόταση προς ψήφιση του θέματος, όπως διαμορφώθηκε με τις τροπολογίες που πιθανόν έχουν επέλθει. 

Επί της τελικής αυτής πρότασης, έχουν δικαίωμα να δευτερολογήσουν όσοι ομίλησαν , χωρίς να ξεπεράσουν τα τρία λεπτά της ώρας. 

Σε κάθε περίπτωση, ο Δήμαρχος κατά τη διάρκεια της συζήτησης μπορεί να λαμβάνει το λόγο κατά προτεραιότητα απέναντι σε κάθε άλλον και να εκφράζει τις απόψεις του. 

Ο εισηγητής, εφόσον κρίνει απαραίτητο, δευτερολογεί για πέντε λεπτά της ώρας. 

Τέλος, μετά την εξάντληση του θέματος, ο Πρόεδρος επαναλαμβάνει την πρόταση ή τις προτάσεις και γίνεται ψηφοφορία. 

Κατά τη διάρκεια της συζήτησης των θεμάτων , οι ομιλητές που τοποθετούνται απευθύνονται προς το σώμα και όχι προσωπικά. Οι δημοτικοί σύμβουλοι εκφράζονται με απόλυτη ελευθερία, αποσκοπούντες στην εξυπηρέτηση των δημοτών και του Δήμου γενικότερα. 

Ο ομιλητής δεν διακόπτεται παρά μόνο αν εκφεύγει του θέματος ή εκτρέπεται σε προσωπικές επιθέσεις και ύβρεις. Στην περίπτωση αυτή ο Πρόεδρος δικαιούται να τον διακόψει ή και να του αφαιρέσει το λόγο.

Όποιος ζητήσει να απαντήσει σε προσωπικό ζήτημα που δημιουργήθηκε στη διάρκεια της συνεδρίασης του δίδεται από τον πρόεδρο ο λόγος, αφού προσδιορίσει επακριβώς το προσωπικό ζήτημα σε ένα λεπτό και η ομιλία του δεν μπορεί να ξεπεράσει τα τρία λεπτά. 

Άρθρο 11

Δημοσιότητα των συνεδριάσεων

1. Η παρουσία των φορέων και πολιτών στις συνεδριάσεις του δημοτικού συμβουλίου αποτελεί λειτουργική συνέπεια του δημόσιου χαρακτήρα των συνεδριάσεών του. Οι ενδιαφερόμενοι για τα θέματα της ημερήσιας διάταξης ειδοποιούνται με φροντίδα του Προεδρείου.

2. Στις συνεδριάσεις του δημοτικού συμβουλίου οι παρευρισκόμενοι πολίτες πρέπει να είναι ευπρεπείς και ήσυχοι. Δεν επιτρέπεται να συνομιλούν, να σχολιάζουν, να επιδοκιμάζουν ή να αποδοκιμάζουν τις απόψεις των συμβούλων και γενικά να παρακωλύουν της ομαλή διεξαγωγή της συνεδρίασης. Ο Πρόεδρος μπορεί να αποβάλει από την αίθουσα καθένα που διαταράσσει την τάξη ή παρακωλύει τη συνεδρίαση ή και να διατάξει την εκκένωση της αίθουσας από το ακροατήριο.

3. Στους δημοσιογράφους και γενικά σε όλα τα μέσα μαζικής ενημέρωσης, παρέχεται κάθε διευκόλυνση. Επιτρέπεται η ραδιοφωνική και τηλεοπτική κάλυψη των συνεδριάσεων του δημοτικού συμβουλίου.

Άρθρο 12

Υποχρεώσεις και δικαιώματα Δημοτικών Συμβούλων
1. Οι δημοτικοί σύμβουλοι έχουν υποχρέωση να μετέχουν σε όλες τις συνεδριάσεις του δημοτικού συμβουλίου και των επιτροπών, στις οποίες τους έχει εκλέξει το συμβούλιο, καθώς και να εκτελούν τα λοιπά καθήκοντά τους που προβλέπει ο νόμος.

 Έχουν επίσης υποχρέωση, μέσα στο πλαίσιο των καθηκόντων τους, να εκτελούν με επιμέλεια κάθε εργασία που τους αναθέτει νόμιμα το συμβούλιο.

2. Ο δημοτικός σύμβουλος εκφράζει τη γνώμη του και ψηφίζει με απόλυτη ελευθερία, αποβλέποντας πάντοτε στην εξυπηρέτηση του συμφέροντος του συνόλου των δημοτών.

3. Αν ένας σύμβουλος απουσιάζει αδικαιολόγητα από τρεις (3) συνεχείς συνεδριάσεις του δημοτικού συμβουλίου, μπορεί να τεθεί σε αργία με απόφαση του Γενικού Γραμματέα της Περιφέρειας και, σε περίπτωση υποτροπής, κηρύσσεται έκπτωτος. Ο πρόεδρος του δημοτικού συμβουλίου κινεί τη σχετική διαδικασία.

4. Αν ένας σύμβουλος δεν εκτελεί τις υποχρεώσεις του για διάστημα που υπερβαίνει τους τρεις (3) συνεχείς μήνες μέσα στο έτος, χωρίς την άδεια του συμβουλίου, ο Γενικός Γραμματέας της Περιφέρειας τον κηρύσσει έκπτωτο.

5. Δημοτικός σύμβουλος δεν μπορεί να μετάσχει στη συζήτηση ενός θέματος ή στην κατάρτιση αποφάσεως του δημοτικού συμβουλίου ή να συμμετέχει σε γνωμοδοτικά συλλογικά όργανα, τα οποία γνωμοδοτούν για θέμα που θα εισαχθεί στο δημοτικό συμβούλιο, εφόσον ο ίδιος ή συγγενής του έως το δεύτερο βαθμό εξ αίματος ή εξ αγχιστείας έχει υλικό ή ηθικό συμφέρον.

6. Απόφαση που έχει ληφθεί κατά παράβαση της διάταξης αυτής είναι άκυρη. Ο σύμβουλος που έλαβε μέρος στη συνεδρίαση διαπράττει σοβαρή παράβαση καθήκοντος και τιμωρείται με την ποινή της αργίας, σύμφωνα με τα άρθρα 142 και 143.

7. Ο Δημοτικός σύμβουλος οφείλει να συμπεριφέρεται με ευπρέπεια και αμοιβαίο σεβασμό. Δεν επιτρέπεται να εκτρέπεται σε ύβρεις ή καταφρονητικές εκδηλώσεις και προσωπικές επιθέσεις και να διαταράσσει την ομαλή λειτουργία της συνεδρίασης. Ο Πρόεδρος καλεί τον εκτρεπόμενο να ανακαλέσει ή να αναιρέσει τις ύβρεις και σε περίπτωση άρνησης, τον καλεί στην τάξη και του αφαιρεί το λόγο.
8. Ο δημοτικός σύμβουλος δικαιούται να θέσει θέμα διαδικασίας κατά τη συζήτηση, αν κατά την κρίση του παραβιάζεται ο Κανονισμός Λειτουργίας από τον Πρόεδρο ή άλλο μέλος του δημοτικού συμβουλίου και να ζητήσει να αποφανθεί το συμβούλιο. Στην περίπτωση αυτή ο Πρόεδρος θέτει άμεσα το θέμα για ψήφιση και το συμβούλιο αποφαίνεται χωρίς αγορεύσεις και διαλογικές συζητήσεις.

9. Αν κατά τη διαδικασία της συνεδρίασης δημιουργηθούν θόρυβοι που παρακωλύουν την ομαλή συνέχισή της, ο Πρόεδρος προειδοποιεί ότι θα τη διακόψει και αν η ίδια κατάσταση συνεχιστεί, ο Πρόεδρος διακόπτει τη συνεδρίαση για ορισμένη ώρα, που την ανακοινώνει στο σώμα. Κατά τη διακοπή οι δημοτικοί σύμβουλοι εξέρχονται της αίθουσας συνεδρίασης. Μετά την παρέλευση του χρόνου διακοπής, ο Πρόεδρος κηρύσσει τη συνέχιση της συνεδρίασης και αν ο θόρυβος συνεχιστεί δικαιούται να τη λύσει.

10. Οι δημοτικοί σύμβουλοι μπορούν να ζητούν δια του Προέδρου, από το Δήμαρχο, τη Δημαρχιακή Επιτροπή και τους Αντιδημάρχους, πληροφορίες και συγκεκριμένα στοιχεία, που είναι χρήσιμα για την άσκηση των καθηκόντων τους. Οι παραπάνω, οφείλουν να παρέχουν τις πληροφορίες και τα στοιχεία, εντός μηνός. Επίσης, οι δημοτικοί σύμβουλοι μπορούν να καταθέτουν γραπτές ερωτήσεις, δια του προέδρου, προς το Δήμαρχο και τα αρμόδια όργανα του δήμου, οι οποίες απαντώνται εγγράφως εντός μηνός. Αν δεν απαντηθούν, οι ερωτήσεις επαναφέρονται στο Δημοτικό Συμβούλιο και απαντώνται εγγράφως στην πρώτη συνεδρίαση, μετά την παρέλευση του μήνα από την κατάθεσή τους, στο τέλος της συνεδρίασης, μετά τη συζήτηση των θεμάτων της ημερήσιας διάταξης. Στην ερώτηση, μετά την ανάπτυξή της από τον ερωτώντα δημοτικό σύμβουλο, απαντά ο Δήμαρχος ή ο Αντιδήμαρχος που θα ορίσει ο ίδιος και η συζήτηση δεν γενικεύεται.

Ερμηνευτική σημείωση:
1. Για να επιβληθεί η πειθαρχική ποινή της εκπτώσεως κατ’ εφαρμογήν την διατάξεως της παρ 5 του άρθρου 98 του ΔΚΚ, η οποία άλλωστε θεσπίστηκε κατά το πνεύμα των διατάξεων που προϊσχυσαν, πρέπει να διαπιστωθεί ότι ο δημοτικός σύμβουλος δεν εξετέλεσε το σύνολο των καθηκόντων του επί συνεχές  χρονικό διάστημα που υπερέβη τους τρεις μήνες. Ως εκ τούτου, αν ο σύμβουλος που απουσιάζει συνεχώς από τις συνεδριάσεις του δημοτικού συμβουλίου επί χρονικό διάστημα που υπερέβη τους τρεις μήνες, τιμωρείται με την ποινή της εκπτώσεως  μόνο σε περίπτωση κατά την οποία προκύπτει ότι, κατά το διάστημα αυτό, δεν ήταν υποχρεωμένος να εκτελεί και άλλα καθήκοντά του. Αντιθέτως, σε περίπτωση κατά την οποία προκύπτει ότι ο σύμβουλος που απουσίαζε από τις συνεδριάσεις του δημοτικού συμβουλίου, εκτελούσε, πάντως, κατά τον ίδιο χρόνο άλλα καθήκοντα, τα οποία προβλέπονται από τις κείμενες διατάξεις, πειθαρχική ποινή για τις απουσίες από τις συνεδριάσεις του δημοτικού συμβουλίου επιβάλλεται μόνο σύμφωνα με τη διάταξη της παρ 3 του άρθρου 98 του κώδικα.    

2. Ο δημοτικός σύμβουλος έχει υποχρέωση, εφ’ όσον αντλεί από τη συζήτηση κάποιο ηθικό συμφέρον (και όχι μόνον υλικό) να ζητήσει την εξαίρεσή του τόσο από γνωμοδοτική επιτροπή στην οποία μετέχει όσο και την αποχή του από την ψηφοφορία στο Δημοτικό Συμβούλιο τόσο κατά τη συζήτηση όσο και κατά τη λήψη της απόφασης. 

3. Η απαγόρευση συμμετοχής (κώλυμα) αφορά και τη συμμετοχή δημοτικού συμβούλου στη δημαρχιακή επιτροπή ή τα γνωμοδοτικά όργανα αυτής.

Άρθρο 13

Σύσταση επιτροπών Δημοτικού Συμβουλίου

1. Το δημοτικό συμβούλιο με αποφάσεις του, μπορεί να προβαίνει στη σύσταση Επιτροπών, οι οποίες θα μελετούν και θα εισηγούνται θέματα που συζητεί το συμβούλιο, προς διευκόλυνση του έργου του. Στις Επιτροπές αυτές συμμετέχουν όλες οι δημοτικές παρατάξεις με εκπροσώπους τους, που προτείνονται από αυτές. 

2. Θέματα που έχουν εγγραφεί στην ημερήσια διάταξη μπορούν, μετά από πρόταση του Δημάρχου, να παραπεμφθούν σε Επιτροπή, μόνο με απόφαση του δημοτικού συμβουλίου, η οποία και καθορίζει και την προθεσμία για την υποβολή της σχετικής μελέτης ή εισήγησης. Τα θέματα που εισάγει προς συζήτηση η Δημαρχιακή Επιτροπή, δεν παραπέμπονται σε Επιτροπή. Επίσης, ο Πρόεδρος μπορεί να παραπέμπει σε Επιτροπή οποιοδήποτε άλλο θέμα, πριν αυτό εγγραφεί προς συζήτηση στην ημερήσια διάταξη.

3. Οι επιτροπές θα αποτελούνται από τρία (3) έως επτά (7) μέλη δημοτικούς συμβούλους ή ιδιώτες, εκ των οποίων τουλάχιστον ένα μέλος θα προτείνεται από τη μειοψηφία όταν πρόκειται για Επιτροπές μέχρι έξι μέλη και τουλάχιστον δύο μέλη θα προτείνονται από τη μειοψηφία σε Επιτροπές με επταμελή σύνθεση. Οι ιδιώτες, θα πρέπει κατά προτίμηση να προέρχονται από τους σχετικούς με το αντικείμενο φορείς, με ειδικές γνώσεις και εμπειρία.

Μετά τον ορισμό τους, οι Επιτροπές συνέρχονται και εκλέγουν μεταξύ των μελών τους τον Πρόεδρο και τον Αντιπρόεδρο. Ο Πρόεδρος συντονίζει και συγκαλεί την Επιτροπή που προεδρεύει.

Στις Επιτροπές που συμμετέχει ο Δήμαρχος, ο Πρόεδρος του δημοτικού συμβουλίου ή ο Αντιδήμαρχος, προεδρεύουν αυτών αυτοδίκαια. Χρέη γραμματέα θα εκτελεί δημοτικός υπάλληλος που ορίζει ο Δήμαρχος ή ο αρμόδιος Αντιδήμαρχος.

4. Τα πορίσματα και οι εισηγήσεις των Επιτροπών υποβάλλονται γραπτώς προς τον Πρόεδρο του δημοτικού συμβουλίου, εντός της προθεσμίας που θα ορίσει το δημοτικό συμβούλιο. Στις περιπτώσεις που η παραπομπή γίνεται από τον Πρόεδρο του ΔΣ, τότε τα παραπάνω υποβάλλονται εντός είκοσι (20) ημερών από την παραπομπή του θέματος, στην Επιτροπή και σε περίπτωση ανώτερης βίας, εντός τριάντα (30) ημερών.
Εάν παρέλθουν άπρακτες οι παραπάνω προθεσμίες, ο Πρόεδρος της Επιτροπής οφείλει να επιστρέψει το φάκελο της υπόθεσης στον Πρόεδρο του ΔΣ, ο οποίο μπορεί και αυτεπάγγελτα να τον ζητήσει.

5. Οι Επιτροπές βρίσκονται σε απαρτία και συνεδριάζουν νόμιμα, όταν τα παρόντα μέλη είναι περισσότερα από τα απόντα. Λαμβάνουν από τις υπηρεσίες του Δήμου τα στοιχεία και τις πληροφορίες που ζητούν για τη διευκόλυνση του έργου τους, δια του Προέδρου του ΔΣ, κατόπιν συνεργασίας με τον Πρόεδρο της Επιτροπής.

6. Ο υπεύθυνος για τη λειτουργία του γραφείου του Δημοτικού Συμβουλίου υπάλληλος, μεριμνά για την παράδοση των φακέλων στις Επιτροπές και περιλαμβάνει τα πορίσματα και τις εισηγήσεις, τηρώντας ιδιαίτερο πρωτόκολλο, αν απαιτείται.

7. Με απόφαση του Δημοτικού Συμβουλίου είναι δυνατή η καταβολή εξόδων κίνησης και ημερήσιας αποζημίωσης σε ιδιώτες μέλη των επιτροπών για μετακινήσεις τους στο εσωτερικό ή εξωτερικό. Το ύψος της ημερησίας αποζημίωσης και των εξόδων κίνησης καθορίζονται σύμφωνα με την κείμενη νομοθεσία.

8. Πέραν των Επιτροπών που προβλέπονται στον κανονισμό λειτουργίας,, το Δημοτικό Συμβούλιο στα πλαίσια της αποφασιστικής αρμοδιότητας να προβλέπει στον κανονισμό του και τη σύσταση ad hoc επιτροπών που θα εγκρίνει το Δημοτικό Συμβούλιο για επεξεργασία και εισήγηση ειδικών θεμάτων για τα οποία δεν υπάρχει πρόβλεψη σχετικής επιτροπής με τον κανονισμό.

Άρθρο 14

Δημοτικές παρατάξεις

1. Οι δημοτικοί σύμβουλοι έχουν απεριόριστο το δικαίωμα της γνώμης και της ψήφου κατά συνείδηση.

2. Τα μέλη του Δημοτικού Συμβουλίου διακρίνονται σε δημοτικές παρατάξεις, ανάλογα με το συνδυασμό που έχουν εκλεγεί, εφόσον αυτός ο συνδυασμός έχει εκλέξει τουλάχιστον ένα σύμβουλο.
3. Μέλος του δημοτικού συμβουλίου μπορεί με γραπτή δήλωσή του προς το Προεδρείο να ανεξαρτητοποιηθεί από τη δημοτική παράταξη, με την οποία έχει εκλεγεί.

Επίσης, εάν η δημοτική παράταξη έχει τουλάχιστον τρία μέλη, μπορεί με αιτιολογημένη απόφαση και με πλειοψηφία των δύο τρίτων (2/3) να διαγράψει σύμβουλο που είναι μέλος της.
4. Οι εκπρόσωποι των δημοτικών παρατάξεων λαμβάνον το λόγο στις συνεδριάσεις του δημοτικού συμβουλίου αμέσως μετά το Δήμαρχο και κατά προτεραιότητα έναντι των λοιπών δημοτικών συμβούλων, προκειμένου να προβούν σε ανακοινώσεις ή προτάσεις προς το δημοτικό συμβούλιο ή να απευθύνουν ερωτήσεις ή να ζητούν ενημέρωση και συγκεκριμένα στοιχεία για την άσκηση των καθηκόντων τους από το Δήμαρχο, το Προεδρείο  του ΔΣ, τη Δημαρχιακή Επιτροπή και τους Αντιδημάρχους.
5. Στις επιτροπές που συστήνονται από το δημοτικό συμβούλιο, για τη μελέτη και εισήγηση εξειδικευμένων θεμάτων, συμμετέχουν εκπρόσωποι όλων των δημοτικών παρατάξεων, που προτείνονται από αυτές.

6. Οι εκπρόσωποι των δημοτικών παρατάξεων συνεργάζονται με τον Πρόεδρο του δημοτικού συμβουλίου και το Δήμαρχο, προκειμένου να υπάρχει η διευκόλυνση της λειτουργίας των δημοτικών παρατάξεων με ενημερώσεις και παροχή συγκεκριμένων στοιχείων από τις υπηρεσίες του Δήμου. Επίσης, ο Δήμαρχος οφείλει να παρέχει τις πληροφορίες που ζητούν οι εκπρόσωποι των δημοτικών παρατάξεων από τον ίδιο ή τη Δημαρχιακή Επιτροπή, εντός μηνός. 

7. Μέλη του δημοτικού συμβουλίου που ανήκουν είτε στην πλειοψηφία είτε στη μειοψηφία, μετά την παραίτησή τους ανεξαρτητοποιούνται μεν καθόσον αφορά στην ειδικότερη συμμετοχή τους στη δημοτική παράταξη, πλην όμως παραμένουν υπό την ευρεία έννοια οι μεν της πλειοψηφίας σ΄ αυτή, οι δε της μειοψηφίας ότι εξακολουθούν και μετά την ανεξαρτητοποίησή τους να ανήκουν σ’ αυτήν. Δεν επιτρέπει δηλαδή ο ΔΚΚ προσχώρηση των παραιτηθέντων ως διαγραφέντων στην πλειοψηφούσα ή μειοψηφούσα πλευρά αντίστοιχα.
Άρθρο 15

Τοπικά Συμβούλια Νέων

1. Το Δημοτικό Συμβούλιο αποφασίζει για την συγκρότηση του Δημοτικού        Συμβουλίου νέων και αποφασίζει επίσης για τη σύγκληση του εκλεγμένου Συμβουλίου νέων.

Η συγκρότηση του Δημοτικού Συμβουλίου νέων αποσκοπεί στη ενίσχυση της συμμετοχής των νέων στη διαχείριση των τοπικών υποθέσεων που ανταποκρίνονται στα ενδιαφέροντά τους (άρθρο 1 παρ.1 Ν.3463/2006).

2. Σκοπός του Δημοτικού Συμβουλίου νέων είναι ο εντοπισμός , η ανάδειξη και η παρακολούθηση των αναγκών και των προβλημάτων της νεολαίας σε τοπικό επίπεδο, η ανάληψη, σε συνεργασία με τον οικείο Οργανισμό Τοπικής Αυτοδιοίκησης, πρωτοβουλιών και δραστηριοτήτων για την πλήρη και ελεύθερη ανάπτυξη της προσωπικότητας των νέων  με σκοπό την ενεργό και αποτελεσματική συμμετοχή των νέων στην τοπική κοινωνία και η ανάπτυξη σχέσεων συνεργασίας με αντίστοιχα Τοπικά Συμβούλια Νέων σε εθνικό και ευρωπαϊκό επίπεδο.

3. Για την εκπλήρωση του ανωτέρω σκοπού, δημιουργείται και τηρείται, με ευθύνη του δημοτικού ή κοινοτικού συμβουλίου, μητρώο νέων, στο οποίο εγγράφονται, μετά από αίτησή τους, νέοι ηλικίας από 15 έως 28 ετών, που είναι εγγεγραμμένοι στο δημοτολόγιο του οικείου δήμου ή κοινότητας. Οι εγγεγραμμένοι  στο μητρώο νέων διαγράφονται αυτοδικαίως μετά τη συμπλήρωση του 28ου έτους της ηλικίας τους, εκτός εάν έχουν εκλεγεί στο Συμβούλιο του άρθρου 5 του παρόντος, οπότε διατηρούν την ιδιότητά τους μέχρι τη λήξη της θητείας τους.

4. Το Συμβούλιο των Δημοτικών ή Κοινοτικών Συμβουλίων Νέων είναι:

α) Πενταμελές, σε δήμους ή κοινότητες έως είκοσι χιλιάδες κατοίκους,        σύμφωνα με την τελευταία απογραφή.

β)  Επταμελές, σε δήμους ή κοινότητες με είκοσι χιλιάδες έναν έως πενήντα χιλιάδες κατοίκους, σύμφωνα με την τελευταία απογραφή.

γ)  Εννεαμελές, σε δήμους ή κοινότητες με πενήντα χιλιάδες έναν έως εκατό χιλιάδες κατοίκους, σύμφωνα με την τελευταία απογραφή.

δ) Ενδεκαμελές, σε δήμους ή κοινότητες άνω των εκατό χιλιάδων κατοίκων, σύμφωνα με την τελευταία απογραφή. 

5. Το Συμβούλιο έχει την ευθύνη για την εφαρμογή των κατευθυντήριων γραμμών και πολιτικών που χαράσσει η Συνέλευση.

6. Το Συμβούλιο συνεδριάζει τουλάχιστον μία φορά το μήνα, ύστερα από πρόσκληση του Προέδρου του.

7. Στην πρώτη συνεδρίαση του Συμβουλίου εκλέγονται με μυστική ψηφοφορία ο Πρόεδρος, ο Αναπληρωτής Πρόεδρος, ο Γραμματέας και ο Ταμίας. Η θητεία των μελών του Συμβουλίου λήγει με την ανάδειξη των μελών του νέου Συμβουλίου.

8. Οι ιδιότητες δημάρχου, προέδρου κοινότητας, νομάρχη, προέδρου συμβουλίου δημοτικού διαμερίσματος και προέδρου ή μέλους δημοτικού ή κοινοτικού ή νομαρχιακού συμβουλίου ή συμβουλίου δημοτικού διαμερίσματος είναι ασυμβίβαστες με την ιδιότητα μέλους του Συμβουλίου.

9. Στις συνεδριάσεις του Συμβουλίου τηρούνται πρακτικά με ευθύνη του Προέδρου και του Γραμματέα του. Αντίγραφο των πρακτικών κάθε συνεδριάσεως του Συμβουλίου κοινοποιείται με ευθύνη των ανωτέρω στο οικείο δημοτικό ή κοινοτικό συμβούλιο.
10.  Το Συμβούλιο μπορεί να συνιστά επιτροπές για την επεξεργασία ζητημάτων που αφορούν τους νέους της περιοχής του.

Άρθρο 16

Τοπικά Συμβούλια Παραβατικότητας 
( άρθρο 84 ΔΚΚ)
1. Το Δημοτικό Συμβούλιο συγκροτεί με απόφασή του σύμφωνα με τις διατάξεις  του άρθρου 16 του ν. 2713/1999 σε Δήμους με πληθυσμό άνω των 3.000 κατοίκων τοπικά συμβούλια παραβατικότητας.
Τα Συμβούλια αυτά αποτελούνται από πέντε (5) έως έντεκα (11) μέλη, τα οποία  είναι επιστήμονες και λειτουργοί που διαθέτουν ειδικές γνώσεις και εμπειρία στον τομέα της παραβατικότητας, όπως δικαστικοί λειτουργοί, εγκληματολόγοι, κοινωνιολόγοι, ψυχολόγοι, κοινωνικοί λειτουργοί και αστυνομικοί.

2. Τα Τοπικά Συμβούλια Πρόληψης της Παραβατικότητας αποτελούν συμβουλευτικά γνωμοδοτικά όργανα για την ανάπτυξη μιας εναλλακτικής και αποκεντρωμένης αντιπαραβατικής πολιτικής , προσαρμοσμένης στις ιδιαίτερες ανάγκες και απαιτήσεις των τοπικών κοινωνιών.

3. Έργο των Τοπικών Συμβουλίων Πρόληψης της Παραβατικότητας είναι η καταγραφή και η μελέτη της παραβατικής συμπεριφοράς σε τοπικό επίπεδο, η κατάρτιση σχετικών προγραμμάτων στην περιφέρεια του Δήμου ή της Κοινότητας που λειτουργούν, η διοργάνωση ημερίδων, σεμιναρίων και συναφών εκδηλώσεων ευαισθητοποίησης και ενημέρωσης της κοινής γνώμης, καθώς και ο συντονισμός και η εφαρμογή πρωτοβουλιών από τους κοινωνικούς φορείς  της περιοχής κατάλληλων να προλάβουν ή να περιορίσουν ορισμένες μορφές της μικρομεσαίας εγκληματικότητας και της εν γένει παραβατικής συμπεριφοράς, με στόχο την εμπέδωση της ασφάλειας των κατοίκων και δημιουργίας κλίματος εμπιστοσύνης.
Άρθρο 17

Δημοτικό γραφείο ενημέρωσης για την απασχόληση (άρθρο 85 ΔΚΚ)

1. Το Δημοτικό Συμβούλιο συγκροτεί με απόφασή του το Δημοτικό Γραφείο Ενημέρωσης για την απασχόληση που αποτελεί γνωμοδοτικό και συμβουλευτικό όργανο του Δήμου και έχει σαν αποστολή του την ανάπτυξη συμβουλευτικών δράσεων που παρέχονται δωρεάν στους ανέργους, με κύριο στόχο την υποστήριξή τους και την ενθάρρυνσή τους για την εξεύρεση απασχόλησης.
2. Τα όργανα αυτά αποτελούνται από αιρετούς και κατοίκους του οικείου Δήμου ή Κοινότητας. Για την εκπλήρωση του σκοπού τους, συνεργάζονται και συντονίζουν τη δράση τους με τα κατά τόπους γραφεία του Ο.Α.Ε.Δ., τα Κέντρα Επαγγελματικής Κατάρτισης και άλλους αρμόδιους φορείς, καθώς και με τις επιχειρήσεις που λειτουργούν στην περιφέρεια του Δήμου ή της Κοινότητας.
Άρθρο 18

Συμμετοχή των δημοτών και κατοίκων (άρθρο 214 ΔΚΚ)

1. Το Δημοτικό Συμβούλιο με ευθύνη του καταρτίζει και εγκρίνει :
α) την Χάρτα, στην οποία καταγράφεται το πλαίσιο των δικαιωμάτων και των υποχρεώσεων των δημοτών και των κατοίκων με ειδικές προβλέψεις για τους νέους και τους πολίτες που αντιμετωπίζουν  ειδικά προβλήματα.
β) τον οδηγό του δημότη, στον οποίο περιγράφονται η διαδικασία, οι όροι και οι προϋποθέσεις παροχής των υπηρεσιών τους και
γ) με ευθύνη του αξιοποιείται η Κοινωνία της Πληροφορίας, ο θεσμός της Κοινωνικής Εργασίας και οι αρχές του εθελοντισμού.
2. Με ευθύνη του Δημοτικού Συμβουλίου που είναι το ανώτατο όργανο Διοίκησης του Δήμου:

α) η Δημοτική αρχή προωθεί τη λαϊκή συμμετοχή στις τοπικές υποθέσεις, την ευαισθητοποίηση και οργάνωση των δημοτών και κατοίκων για την έρευνα, τον εντοπισμό, την καταγραφή και την επίλυση των τοπικών προβλημάτων και αναγκών των κατοίκων των τοπικών ή δημοτικών διαμερισμάτων και μεμονωμένων συνοικιών κάθε Δήμου ή Κοινότητας.
β) η Δημοτική αρχή διασφαλίζει το δικαίωμα πρόσβασης όλων , ανεξαρτήτως εθνικότητας, θρησκείας, φύλου, γλώσσας, φυλετικής ή κοινωνικής ομάδας στην οποία ανήκουν. Διασφαλίζει επίσης την άσκηση του δικαιώματος πρόσβασης των δημοτών και κατοίκων στην πληροφόρηση και μεριμνά για τη διαρκή βελτίωση της διαφάνειας της δράσης τους και την ενδυνάμωση της κοινωνικής συνοχής.
γ) προωθεί μέτρα διαβούλευσης με τους κατοίκους της περιοχής , τους συλλογικούς κοινωνικούς φορείς και τις ενδιαφερόμενες ομάδες πληθυσμού τόσο κατά την προεργασία εκπόνησης των προγραμμάτων δράσης και των κανονιστικών πράξεων, όσο και κατά τη λήψη αποφάσεων γενικού ενδιαφέροντος.
Άρθρο 19

Δημοσιότητα – Αναφορές και προτάσεις 

Πληροφόρηση Δημοτών και κατοίκων (άρθρο 215 ΔΚΚ)

1. Οι συνεδριάσεις του Δημοτικού Συμβουλίου είναι δημόσιες. Η συνεδρίαση κεκλεισμένων των θυρών αποτελεί απολύτως εξαιρετική διαδικασία και γίνεται ύστερα από πλειοψηφία των 4/5 των μελών (άρθρο 96 παρ.1).
2.  Η πρόσκληση για τη σύγκληση του Συμβουλίου δημοσιεύεται στο δημοτικό κατάστημα, ώστε να λαμβάνουν γνώση οι ενδιαφερόμενοι δημότες και κάτοικοι. Επιπλέον είναι δυνατόν να δημοσιεύεται η πρόσκληση με τα προς συζήτηση θέματα στην ιστοσελίδα του Δήμου (άρθρο 95 παρ.3).

3. Όποιος έχει ειδικό έννομο συμφέρον μπορεί να ζητήσει εγγράφως κυρωμένα αντίγραφα συγκεκριμένων πρακτικών και αποφάσεων ή να λάβει πλήρη γνώση αυτών στην περίπτωση που είναι δυσχερής η έκδοση αντιγράφων (άρθρο 97 παρ.7).

4. Οι δημότες και οι κάτοικοι μπορούν να καταθέτουν προτάσεις για την επίλυση διαφόρων ζητημάτων αρμοδιότητας του δημοτικού συμβουλίου. Οι προτάσεις συζητούνται υποχρεωτικά στο οικείο συμβούλιο, εφόσον έχουν κατατεθεί από τουλάχιστον είκοσι πέντε (25) άτομα και ενημερώνονται οι ενδιαφερόμενοι για τη σχετική απόφαση που λαμβάνεται με επιμέλεια του προέδρου και της γραμματείας του Δημοτικού Συμβουλίου (άρθρο 215 παρ.3).
5. Το Δημοτικό Συμβούλιο μπορεί με απόφασή του να καθορίζει τον τρόπο και τις διαδικασίες, με τις οποίες θα εξασφαλίζεται στους δημότες πλήρης πληροφόρηση για τα κάθε είδους προβλήματα της περιφέρειας του, καθώς και για τη δραστηριότητα του οικείου συμβουλίου και των αρμοδίων οργάνων του Δήμου ή της Κοινότητας, αναφορικά με την αντιμετώπιση και λύση των προβλημάτων αυτών (άρθρο 215 παρ.4).

6. Οι δημότες και οι κάτοικοι μπορούν να καταθέτουν ατομικά ή συλλογικά στο Δήμο και στα νομικά τους πρόσωπα δημοσίου δικαίου αναφορές και ερωτήσεις, για την ενημέρωσή τους επί αποφάσεων που τους ενδιαφέρουν. Την ίδια δυνατότητα έχουν και οι ενώσεις προσώπων κάθε μορφής για ζητήματα γενικότερου τοπικού ενδιαφέροντος. (άρθρο 215 παρ.2)
7.  Το Δημοτικό Συμβούλιο στα πλαίσια του άρθρου 215 λαμβάνει κατευθυντήριες αποφάσεις που ευνοούν την συμμετοχή των δημοτών και των κατοίκων στην προαγωγή των τοπικών υποθέσεων και στις δραστηριότητες του Δήμου.
Άρθρο 20

Απολογισμός πεπραγμένων της Δημοτικής Αρχής 
(άρθρο 217 ΔΚΚ)

1. Το Δημοτικό Συμβούλιο συνεδριάζει κάθε χρόνο σε ειδική δημόσια συνεδρίαση όπου γίνεται απολογισμός των πεπραγμένων της Δημοτικής Αρχής σε ό,τι αφορά την Διοίκηση του Δήμου, την εφαρμογή του προγράμματος δημοτικής δράσης και την εν γένει οικονομική κατάσταση του Δήμου.
2. Η ειδική δημόσια συνεδρίαση του  Δημοτικού Συμβουλίου γίνεται μέχρι τέλος Ιουνίου και ανακοινώνεται πριν από δεκαπέντε (15) τουλάχιστον ημέρες με κάθε πρόσφορο τρόπο. Σε αυτήν καλούνται οι κάτοικοι και όλοι οι φορείς της πόλης.
3. Το Δημοτικό Συμβούλιο επιλέγει τον προσφορότερο χώρο για τη διεξαγωγή της ανωτέρω συνεδρίασης.
4.  Κατά την ειδική δημόσια συνεδρίαση του Δημοτικού Συμβουλίου τοποθετούνται όλες οι δημοτικές παρατάξεις  και μπορούν να πάρουν το λόγο τα μέλη του Δημοτικού Συμβουλίου και τα μέλη των συμβουλίων των δημοτικών και τοπικών διαμερισμάτων.
5.  Κάθε φορέας, δημότης, κάτοικος ή φορολογούμενος από το Δήμο έχει δικαίωμα να διατυπώσει παρατηρήσεις σχετικές με τον απολογισμό στη συνεδρίαση αυτή.
6.  Σε περίπτωση που το χρονικό διάστημα που προβλέπει το παρόν άρθρο παρέλθει χωρίς να κινηθούν οι διαδικασίες για την πραγματοποίηση της ειδικής δημόσιας συνεδρίασης απολογισμού, μπορούν οι δημοτικές παρατάξεις ή οι δημοτικοί σύμβουλοι να προκαλέσουν τη συνεδρίαση αυτή σύμφωνα με τα προβλεπόμενα στο άρθρο 95.

Άρθρο 21

Τοπικό Δημοψήφισμα
1. Το δημοτικό συμβούλιο με απόφασή του που λαμβάνεται με την πλειοψηφία των 2/3 των μελών του, διαπιστώνει την αναγκαιότητα διεξαγωγής του δημοψηφίσματος και προσδιορίζει το ερώτημα που πρόκειται να τεθεί σε ψηφοφορία, την ημερομηνία διεξαγωγής του και το ύψος της δαπάνης που θα προκληθεί. Με την ίδια απόφαση το συμβούλιο ορίζει ειδική επιτροπή, η οποία αποτελείται από αιρετούς και υπαλλήλους, αρμόδια για την οργάνωση διεξαγωγής του δημοψηφίσματος.  Αντικείμενο του τοπικού δημοψηφίσματος πρέπει να είναι σοβαρό θέμα που ανήκει στη σφαίρα της αρμοδιότητας του Δήμου. Σε κάθε περίπτωση δεν μπορεί να είναι αντικείμενο τοπικού δημοψηφίσματος θέματα εθνικής πολιτικής ευθύνης και ζητήματα που αφορούν αρμοδιότητες της περιφέρειας ή της νομαρχιακής αυτοδιοίκησης.
2. Το δημοτικό συμβούλιο επίσης υποχρεούται να προβεί στην προκήρυξη δημοψηφίσματος μέσα σε ένα (1) μήνα από την υποβολή αίτησης του 1/3 των δημοτών με την οποία ζητούν ένωση δήμων και κοινοτήτων σύμφωνα με το άρθρο 3 του ΔΚΚ ή μετά από αίτηση του ενός τρίτου (1/3) των εκλογέων του τοπικού διαμερίσματος για την προσάρτησή του σε άλλο Δήμο. Στην αίτηση αναγράφεται το θέμα που πρόκειται να τεθεί σε ψηφοφορία και οι υπογραφές των Δημοτών.
3. Τα θέματα που τίθενται σε δημοψήφισμα κατά τις ανωτέρω παραγράφους θα πρέπει να διατυπώνονται με ερώτημα, το οποίο πρέπει να είναι κατά το δυνατόν σύντομο και σαφές. Η προτίμηση του εκλογικού σώματος εκφράζεται με τη χρήση των όρων «ΝΑΙ» ή «ΟΧΙ».
4. Δημοψήφισμα δεν μπορεί να διεξαχθεί για θέματα που αφορούν στον προϋπολογισμό του Δήμου ή της κοινότητας ή την επιβολή τελών. Δεν επιτρέπεται να διεξαχθεί δημοψήφισμα το τελευταίο έτος της δημοτικής περιόδου, με εξαίρεση τις περιπτώσεις των άρθρων 3 και 4. Επίσης δεν επιτρέπεται η διεξαγωγή δημοψηφίσματος κατά τη διάρκεια της προεκλογικής περιόδου, για την ανάδειξη των μελών του εθνικού ή ευρωπαϊκού κοινοβουλίου.

Δημοψήφισμα για το ίδιο θέμα δεν μπορεί να διεξαχθεί, πριν περάσει ένας χρόνος από τη διεξαγωγή του προηγούμενου δημοψηφίσματος.
5. Δικαίωμα συμμετοχής στο τοπικό δημοψήφισμα έχουν οι έχοντες δικαίωμα ψήφου στις εκλογές για την ανάδειξη δημοτικών και κοινοτικών αρχών.

Έγκυρο θεωρείται το αποτέλεσμα του δημοψηφίσματος, εφόσον συμμετείχε το πενήντα τοις εκατό (50%) των εγγεγραμμένων στους εκλογικούς καταλόγους.

Το αποτέλεσμα του δημοψηφίσματος, που διεξάγεται σύμφωνα με τις ανωτέρω διατάξεις, δεσμεύει το οικείο συμβούλιο στο πλαίσιο της απόφασης που θα λάβει για το θέμα που διεξήχθη.

Άρθρο 22

Γραμματεία – Υπηρεσία Δημοτικού συμβουλίου

Στο Δήμο και στα πλαίσια του Οργανισμού Εσωτερικής Υπηρεσίας, λειτουργεί υπηρεσία δημοτικού συμβουλίου, με αρμοδιότητες διεκπεραίωσης όλων των θεμάτων, που αφορούν στο δημοτικό συμβούλιο και το Προεδρείο του. Η υπηρεσία αποτελείται από τον ειδικό γραμματέα του δημοτικού συμβουλίου και άλλους υπαλλήλους, σύμφωνα με τον ΟΕΥ και ανάλογα με τις ανάγκες.

Στις αρμοδιότητες συμπεριλαμβάνονται η τήρηση του αρχείου των αποφάσεων και των λοιπών σχετικών εγγράφων, η διεξαγωγή της αλληλογραφίας, η σύνταξη των πρακτικών των συνεδριάσεων, η προώθηση και δημοσίευση των αποφάσεων, η ενημέρωση των δημοτικών συμβούλων και των Προέδρων των τοπικών συμβουλίων επί θεμάτων που τους αφορούν και γενικά κάθε σχετική με τη λειτουργία του δημοτικού συμβουλίου εργασία, σύμφωνα με τις διατάξεις του ΔΚΚ και του παρόντα κανονισμού.

Επισημαίνεται ιδιαίτερα η αρμοδιότητα της υπηρεσίας αυτής στην προώθηση των σχετικών με τη συμμετοχή των πολιτών στις τοπικές υποθέσεις εργασιών, όπως και των εργασιών που αφορούν στην ενημέρωσή τους, σε ατομική ή συλλογική βάση, επί των αποφάσεων του δημοτικού συμβουλίου που τους ενδιαφέρουν, όταν αυτοί καταθέτουν αναφορές και ερωτήσεις.
Ο υπεύθυνος για τη λειτουργία της υπηρεσίας υπάλληλος, ευθύνεται για την προώθηση των αναφερόμενων θεμάτων, ώστε οι απαντήσεις στις παραπάνω αναφορές και ερωτήσεις των πολιτών να δίνονται από το αρμόδιο όργανο μέσα σε προθεσμία τριάντα (30) ημερών.

Άρθρο 23

1. Η ισχύς του παρόντος κανονισμού αρχίζει από την ψήφισή του και δημοσίευσή του.
2. Για τα θέματα που δεν ρυθμίζονται από τον παρόντα κανονισμό εφαρμόζονται οι διατάξεις του ΔΚΚ (Ν. 3463/2006) και της ισχύουσας νομοθεσίας. Για όποια ζητήματα δεν ρυθμίζονται ρητά με τον ΔΚΚ, εφαρμόζονται αναλόγως οι διατάξεις του Ν. 2690/1999 Κώδικα Διοικητικής Διαδικασίας και επικουρικά ο κανονισμός της Βουλής των Ελλήνων.
3. Η τροποποίηση του κανονισμού αυτού γίνεται κατόπιν αποφάσεως του δημοτικού συμβουλίου που λαμβάνεται με την απόλυτη πλειοψηφία του συνόλου των μελών του.

Ακολουθεί το Παράρτημα
Ανάλυση των αρμοδιοτήτων του Δήμου
Άρθρο 75 ΔΚΚ

